1976R1860 — LT — 15.03.1987 — 004.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:









▼B

TARYBOS REGLAMENTAS (EAPB, EEB, Euratomas) Nr. 1860/76

1976 m. birželio 29 d.

nustatantis Europos gyvenimo ir darbo sąlygų gerinimo fondo personalo įdarbinimo sąlygas







EUROPOS BENDRIJŲ TARYBA, atsižvelgdama į 1975 m. gegužės 26 d. Tarybos reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo ( 1 ), ypač į jo 17 straipsnį, atsižvelgdama į Komisijos pasiūlymą, kadangi šio Fondo personalą reglamentuojančias nuostatas turi patvirtinti Taryba Komisijos siūlymu, PRIĖMĖ ŠĮ REGLAMENTĄ:







I DALIS

BENDROSIOS NUOSTATOS

1 straipsnis

1. Šos Įdarbinimo sąlygos taikomos:

— Fondo direktoriui ir direktoriaus pavaduotojui,

— Fondo personalui,

— Fondo vietiniam personalui.

2. Pagal šias Įdarbinimo sąlygas personalas, priimtas pareigoms, kurios apmokamos iš Fondo biudžeto, yra laikomas Fondo personalu.

3. Pagal šias Įdarbinimo sąlygas „vietinis personalas“ yra visi darbuotojai, vietos tvarka priimti fiziniams arba aptarnavimo darbams, paskirti pareigoms, nenurodytoms prie Fondo biudžeto pridėtame pareigybių sąraše ir apmokamoms iš bendrų tikslinių biudžeto asignavimų.

4. Direktorius, kurį skiria Europos Bendrijų Komisija, priimamas pareigoms, įrašytoms prie Fondo biudžeto pridėtame pareigybių sąraše, kad eitų Reglamento (EEB) Nr. 1365/75 9 straipsnyje numatytas pareigas.

Direktoriaus pavaduotojas, kurį skiria Europos Bendrijų Komisija, priimamas pareigoms, įrašytoms prie Fondo biudžeto pridėtame pareigybių sąraše, kad padėtų direktoriui ir pavaduotų jį, kai jo nėra arba kai jis dėl kitų priežasčių negali eiti savo pareigų.

5. Direktorius turi teisę sudaryti darbo sutartis su šio straipsnio 2 ir 3 dalyse minimu personalu.

Fondo administracinės valdybos pirmininkas turi teisę pasirašyti darbo sutartis su direktoriumi ir direktoriaus pavaduotoju.







II DALIS

FONDO PERSONALAS







1 SKYRIUS

2 straipsnis

Personalas gali būti samdomas terminuotam arba neterminuotam laikui.

▼M3

Terminuotos sutartys negali būti sudaromos ilgesniam kaip penkerių metų laikotarpiui; tuo remiantis terminuotos sutartys gali būti pratęsiamos tik vieną kartą. Toliau jos pratęsiamos neribotam laikui.

▼B

3 straipsnis

Personalas neįdarbinamas jokiems kitiems tikslams, išskyrus laisvoms pareigoms, įrašytoms prie Fondo biudžeto pridėtame pareigybių sąraše, užimti laikantis šios reglamento dalies. Apie kiekvieną laisvą užimtiną pareigybę skelbiama atitinkamu būdu. Skelbimo tvarką nustato Administracinė valdyba.

4 straipsnis

Personalas skirstomas į keturias kategorijas, kurios, atsižvelgiant į pareigybes, dar skirstomos į klases.

Personalas skirstomas pagal kvalifikaciją ir patirtį.

Šioje lentelėje nurodyta kiekvienos pagrindinės pareigybės atitinkama klasė:

▼M3







Kategorija Lygis Pagrindinė pareigybė A A 4 A 5 Vyriausiasis administratorius A 6 A 7 Administratorius A 8 Administratoriaus pavaduotojas B B 1 Vyriausiasis administratoriaus padėjėjas B 2 B 3 Vyresnieji administratoriaus padėjėjai techniniams ir sekretoriato reikalams B 4 B 5 Administratoriaus padėjėjai techniniams ir sekretoriato reikalams C C 1 Vyriausiasis sekretorius Raštinės vedėjas C 2 C 3 Sekretorius/Stenografistas Raštinės tarnautojas C 4 C 5 Mašininkė Raštinės padėjėjas D D 1 Padalinio vadovas D 2 D 3 Kvalifikuotas samdomas darbuotojas D 4 Nekvalifikuotas samdomas darbuotojas

▼B

Remdamasi šia lentele, Administracinė valdyba, suderinusi su Europos Bendrijų Komisija, apibrėžia kiekvienai pagrindinei pareigybei priskiriamas pareigas ir teises.

5 straipsnis

Priimamo personalo klasė ir pakopa yra nurodomos sutartyje.

Naujas darbuotojas priimamas į savo klasės pirmąją pakopą. Tačiau direktorius, atsižvelgdamas į konkretaus asmens profesinį pasirengimą ir specialią patirtį, gali jam suteikti papildomą darbo stažą toje klasėje, bet ne didesnį kaip 48 mėnesiai.

▼M3

Darbuotojas, paskirtas į pareigybę aukštesniame lygyje nei tas, kuriame dirbo, naujajame lygyje turi jo ankstesnę sąlyginę pakopą atitinkantį arba viena pakopa didesnį už ankstesniame lygyje pasiektą sąlyginę pakopą darbo stažą, įskaitant darbo užmokesčio padidėjimo sumą tame naujajame lygyje už dvejus metus.

Pagal šią nuostatą kiekvienas lygis skirstomas į sąlygines pakopas, atitinkančias tarnybos mėnesius, ir sąlyginius darbo užmokesčius, kurie per visas faktines pakopas yra didinami viena dvidešimt ketvirtąja sumos, kuria per dvejus metus tame lygyje pakeliamas atlyginimas. Aukštesnės pakopos darbuotojui negali būti mokamas mažesnis bazinis darbo užmokestis už tą, kurį jis būtų gavęs ankstesnėje pakopoje.

Darbuotojas, paskirtas į pareigybę aukštesniame lygyje nei tas, kuriame dirbo, naujajame lygyje priskiriamas ne žemesnei kaip pradinei to lygio pakopai.

▼M3

5a straipsnis

Apie kiekvieno darbuotojo sugebėjimus, naudingumą ir elgesį tarnyboje rašoma reguliarioje, ne rečiau kaip kas dveji metai rengiamoje ataskaitoje, kaip susitarime su Europos Bendrijų Komisija po konsultacijų su Fondo personalo komitetu nustatė direktorius.

▼B

6 straipsnis

1. Įkuriamas Personalo komitetas, kuris atlieka šiose Įdarbinimo sąlygose jam numatytas pareigas.

2. Šio Komiteto sudėtį ir darbo tvarką nustato Fondo administracinė valdyba, remdamasi I priedo nuostatomis.

3. Personalo komitetas atstovauja personalo interesams Fonde ir palaiko nuolatinį ryšį tarp Fondo ir personalo. Jis prisideda prie sklandaus Fondo darbo, sudarydamas galimybę personalui per Komitetą pareikšti savo nuomonę.

Jis informuoja direktorių apie bet kokius bendro pobūdžio sunkumus, susijusius su šių Įdarbinimo sąlygų aiškinimu bei taikymu. Su juo galima pasitarti visais tokio pobūdžio klausimais.

Komitetas pateikia direktoriui pasiūlymus dėl tarnybos organizavimo ir veiklos, dėl personalo darbo ar gyvenimo sąlygų gerinimo.

4. Darbuotojas, sudaręs sutartį ilgesniam nei vienerių metų laikotarpiui arba neterminuotam laikui, turi teisę balsuoti ir būti renkamas į Personalo komitetą.

Darbuotojas, pasirašęs sutartį trumpesniam nei vienerių metų laikotarpiui, taip pat turi teisę balsuoti, jei Fonde jis dirba ne trumpiau kaip šešis mėnesius.







2 SKYRIUS

Teisės ir pareigos

7 straipsnis

Personalas atlieka savo pareigas ir elgiasi taip, kad tenkintų vien Fondo interesus; jis nei kreipiasi, nei laikosi kurios nors su Fondu nesusijusios vyriausybės, institucijos, organizacijos ar asmens nurodymų.

Be direktoriaus leidimo personalas nepriima iš jokios vyriausybės arba kokio nors kito su Fondu nesusijusio šaltinio jokio apdovanojimo, pasižymėjimo ženklo, suvenyro, dovanos arba bet kokio kito atlyginimo, išskyrus atlyginimą už paslaugas, suteiktas prieš įsidarbinimą arba išėjus atostogų atlikti karinę ar kitą valstybinę tarnybą, ir tik dėl tokios tarnybos.

8 straipsnis

Personalas susilaiko nuo bet kokių veiksmų, ypač nuo bet kokio viešo savo nuomonės pareiškimo, kuris gali atsiliepti jo pareigoms.

Personalas negali užsiimti pašaline veikla, tiek pelninga, tiek nepelninga.

9 straipsnis

Jei darbuotojo sutuoktinis dirba mokamą darbą, darbuotojas apie tai praneša direktoriui.

Jei pasirodytų, kad šis darbas yra nesuderinamas su darbuotojo darbu ir darbuotojas negali pasižadėti, kad per nurodytą laikotarpį jis nustos jį dirbęs, direktorius sprendžia, ar darbuotojas gali toliau eiti savo pareigas.

10 straipsnis

Bet kuris darbuotojas, kuris, atlikdamas savo pareigas, yra priverstas spręsti klausimą, kurio eiga ir rezultatais jis yra asmeniškai suinteresuotas tiek, kad tai gali pakenkti jo nepriklausomumui, apie tai praneša direktoriui.

▼M3

11 straipsnis

Darbuotojas, kuris yra kandidatas į renkamą valstybinę tarnybą, prašo atostogų dėl asmeninių priežasčių ne ilgesniam kaip trijų mėnesių laikotarpiui.

Direktorius apsvarsto kiekvieno į tokią tarnybą išrinkto darbuotojo atvejį. Atsižvelgdamas į tarnybos svarbą ir su ja susijusias pareigas direktorius nusprendžia, ar konkretus darbuotojas turėtų ir toliau dirbti nuolatiniame darbe, ar prašyti atostogų dėl asmeninių priežasčių. Šiuo atveju atostogų trukmė sutampa su kadencijos, kuriai darbuotojas buvo išrinktas, trukme. Tačiau jei darbuotojas dirba pagal terminuotą sutartį, atostogų dėl asmeninių priežasčių trukmė neviršija likusio sutarties laiko.

▼B

12 straipsnis

Nutraukęs tarnybą, personalas ir toliau yra saistomas pareigos elgtis sąžiningai ir apdairiai elgtis sutikdamas eiti tam tikras pareigas ar priimdamas išmokas.

13 straipsnis

Faktus ir informaciją, kurią personalas sužino eidamas savo pareigas, arba kurios gavimas yra susijęs su jo atliekamomis pareigomis, jis laiko didžiausioje paslaptyje; jis jokiu būdu jokiam pašaliniam asmeniui neduoda jokio dokumento arba neatskleidžia informacijos, kuri dar nėra viešai paskelbta. Šio įsipareigojimo personalas laikosi ir tais atvejais, kai jis palieka tarnybą.

Darbuotojai nei po vieną, nei drauge neskelbia jokio su Fondo veikla susijusio klausimo arba neragina jį paskelbti be direktoriaus leidimo. Duoti leidimą atsisakoma tik tada, jei siūloma publikacija gali pakenkti Fondo interesams.

14 straipsnis

Visos teisės į bet kuriuos personalo dokumentus arba kitą darbą, atliktą personalui einant savo pareigas, priklauso Fondui.

15 straipsnis

Visų teismo procesų metu personalas be direktoriaus leidimo jokiu pretekstu neatskleidžia informacijos, kurią jis sužinojo eidamas savo pareigas. Duoti leidimą atsisakoma tik tada, jei to reikalauja Fondo interesai ir toks atsisakymas neturės minimam darbuotojui pasekmių, užtraukiančių baudžiamąją atsakomybę. Šio įsipareigojimo personalas laikosi ir nutraukęs tarnybą.

Ankstesnė šio straipsnio pastraipa netaikoma personalui arba buvusiam personalui, kuris duoda parodymus Europos Bendrijų Teisingumo Teismui klausimu, susijusiu su Fondo personalu arba buvusiu personalu.

16 straipsnis

Personalas gyvena toje vietoje, kur dirba, arba ne didesniu atstumu nuo tos vietos nei derėtų, kad jis tinkamai atliktų pareigas.

17 straipsnis

Nepaisant darbuotojo rango, jis padeda ir teikia patarimus savo viršininkams; jis yra atsakingas už jam pavestų pareigų atlikimą.

Darbuotojas, atsakingas už bet kurį tarnybos padalinį, atsiskaito savo viršininkams už jam suteiktų įgaliojimų ir jo duotų nurodymų vykdymą. Jo pavaldinių atsakomybė jokiu būdu neatleidžia jo nuo jo paties atsakomybės.

Darbuotojas, gavęs nurodymus, kuriuos laiko neteisingais arba galinčiais sukelti rimtų sunkumų, apie tai praneša savo tiesioginiam viršininkui, prireikus raštu. Jei jis iš savo viršininko gauna raštišką nurodymų patvirtinimą, jis nurodymus vykdo, jei šie nepažeidžia baudžiamosios teisės normų ►M1 arba atitinkamų saugos standartų ◄ .

18 straipsnis

Iš darbuotojo gali būti pareikalauta visiškai arba iš dalies atlyginti žalą, kurią Fondas patyrė dėl jo netinkamų veiksmų, padarytų jam atliekant savo pareigas arba susijusių su jo atliekamomis pareigomis.

Direktorius, laikydamasis nustatytos tvarkos dėl drausminių priemonių, priima motyvuotą sprendimą.

Europos Bendrijų Teisingumo Teismas turi neribotą jurisdikciją ginčuose, susijusiuose su šia nuostata.

19 straipsnis

Personalo privilegijos ir imunitetai suteikiami vadovaujantis tik Fondo interesais. Nepažeidžiant Europos Bendrijų privilegijų ir imunitetų protokolo, personalas neatleidžiamas nuo asmeninių prievolių vykdymo arba galiojančių įstatymų ar viešosios tvarkos apsaugos nuostatų laikymosi.

20 straipsnis

Fondas padeda visiems darbuotojams, ypač teismo bylose prieš bet kurį asmenį, kuris grasina, elgiasi įžeidžiančiai arba žeminančiai, daro pareiškimus arba rengia išpuolius prieš asmenį ar nuosavybę, su kuriais jie arba jų šeimos nariai yra susiję dėl savo tarnybinės padėties ar pareigų.

Fondas atlygina jiems tokiose bylose patirtus nuostolius, jei darbuotojas šių nuostolių nepadarė sąmoningai ar dėl didelio aplaidumo, ir negalėjo gauti kompensacijos iš asmens, kalto dėl padarytų nuostolių.

Fondas padeda, kad personalas įgytų tokį tolesnį profesinį mokymą ir gautų nurodymus, kurie būtini sklandžiam tarnybos darbui ir atitinka paties Fondo interesus.

▼M1

Personalo nariui, kurį Fondo direktorius paskyrė vykdyti mokymo pareigas, susijusias su trečioje pastraipoje numatytu tolesniu mokymu ir nurodymais, gali būti skirta pašalpa IV priedo 9a straipsnyje nustatytomis sąlygomis.

▼B

21 straipsnis

Personalo nariai turi teisę įgyvendinti vienijimosi į asociacijas teisę; o visų pirma jie gali būti profesinių sąjungų arba darbuotojų asociacijų nariais.

22 straipsnis

Personalas gali pateikti direktoriui prašymus.

Apie kiekvieną sprendimą dėl konkretaus asmens, priimtą remiantis šiomis Įdarbinimo sąlygomis, suinteresuotas darbuotojas nedelsiant informuojamas raštu. Kiekvienas darbuotojui nepalankus sprendimas yra pagrindžiamas.

Konkretūs sprendimai dėl darbuotojo administracinio statuso tuoj pat iškabinami Fondo patalpose.







3 SKYRIUS

Samdos sąlygos

23 straipsnis

1. Personalo samdos tikslas – užtikrinti, kad Fondas priimtų aukščiausio lygio gebėjimų, darbingumo ir patikimumo asmenis, sutelktus iš kuo platesnės geografinės teritorijos ir Europos Bendrijų valstybių narių piliečių tarpo.

Personalas atrenkamas neatsižvelgiant į rasę, religines pažiūras arba lytį.

Nė vienos konkrečios valstybės narės piliečiams nėra rezervuojamos jokios pareigos.

2. Darbuotojas gali būti samdomas tik tuo atveju, jei jis:

a) yra vienos iš Europos Bendrijų valstybių narių pilietis, nebent Administracinė valdyba būtų padariusi išimtį, ir jis turi visas piliečio teises;

b) įvykdė visas su karine tarnyba susijusių įstatymų nustatytas prievoles;

c) pateikia atitinkamas rekomendacijas, patvirtinančias jo tinkamumą šioms pareigoms;

d) yra fiziškai tinkamas savo pareigoms atlikti;

e) pateikia dokumentą, patvirtinantį, jog jis puikiai moka vieną iš Europos Bendrijų kalbų ir patenkinamai – dar vieną iš Bendrijų kalbų, kad galėtų tinkamai atlikti savo pareigas.

24 straipsnis

Prieš priimant į darbą, Fondo paskirtas praktikuojantis gydytojas patikrina personalo nario sveikatą, kad Fondas įsitikintų, jog jis atitinka 23 straipsnio 2 dalies d punkto reikalavimus.

▼M3

Kai po pirmoje pastraipoje numatytos medicinos ekspertizės pateikiama neigiama medicinos išvada, kandidatas per dvidešimt dienų nuo Fondo pranešimo apie šią išvadą dienos gali prašyti, kad jo atvejis būtų perduotas medikų komisijai, kurią direktorius sudaro iš Bendrijos sveikatos apsaugos darbuotojų pasirinktų trijų gydytojų, jų nuomonei gauti. Medikų komisija išklauso pradinę neigiamą išvadą pateikusį gydytoją. Kandidatas medikų komisijai gali perduoti jo paties pasirinkto gydytojo pateiktą išvadą. Kai medikų komisija patvirtina pirmoje pastraipoje numatytos medicinos ekspertizės išvadas, kandidatas apmoka 50 %mokesčių ir smulkių nenumatytų išlaidų.

▼M3

25 straipsnis

Gali būti pareikalauta, kad darbuotojas būtų skiriamas bandomajam laikotarpiui, kuris neviršija šešių mėnesių.

Jei per bandomąjį laikotarpį dėl ligos ar nelaimingo atsitikimo darbuotojas negali mėnesį ar ilgiau atlikti savo pareigų, direktorius gali atitinkamam laikotarpiui pratęsti jo bandomąjį laikotarpį.

Ne vėliau kaip prieš vieną mėnesį iki bandomojo laikotarpio pabaigos parengiama ataskaita apie darbuotojo sugebėjimą atlikti su jo postu susijusias pareigas, taip pat apie jo naudingumą ir elgesį tarnyboje. Ši ataskaita perduodama suinteresuotam asmeniui, kuris turi teisę raštu pateikti savo pastabas. Kandidatas, kurio darbas neatitiko toms pareigoms keliamų reikalavimų, yra atleidžiamas.

Ataskaita apie kandidatą gali būti parengta bet kuriuo bandomojo laikotarpio metu, jeigu jo darbas yra akivaizdžiai netinkamas. Ataskaita perduodama suinteresuotam asmeniui, kuris turi teisę raštu pateikti savo pastabas. Vadovaudamasis ataskaita direktorius gali nuspręsti atleisti kandidatą nepasibaigus bandomajam laikotarpiui prieš mėnesį jį įspėdamas; tačiau tarnybos laikas negali viršyti įprasto bandomojo laikotarpio.

Už kiekvieną išdirbtą bandomojo laikotarpio mėnesį atleistas kandidatas gauna kompensaciją, kuri sudaro trečdalį kiekvieno pilno mėnesio bazinio darbo užmokesčio.

▼B







4 SKYRIUS

Darbo sąlygos

26 straipsnis

Nuolatinį darbą dirbantis personalas visuomet turi būti Fondo žinioje.

Tačiau įprasta darbo savaitė neturi viršyti 42 valandų, o darbo dienos valandas nustato direktorius.

27 straipsnis

Iš personalo negali būti reikalaujama dirbti viršvalandžius, išskyrus skubius atvejus arba kai susikaupia ypatingai daug darbų; dirbti naktimis bei sekmadieniais arba švenčių dienomis leidžiama tik direktoriaus nustatyta tvarka. Bendras viršvalandžių skaičius neturi viršyti 150 valandų per bet kurį šešių mėnesių laikotarpį.

A ir B kategorijų personalui viršvalandžiai nekompensuojami arba neatlyginami.

Kaip numatyta II priede, C ir D kategorijų personalas už dirbtus viršvalandžius turi teisę į kompensuojamąsias atostogas arba atlyginimą, kai tarnybos reikalavimai nenumato kompensuojamųjų atostogų kitą mėnesį po to, kurį buvo dirbami viršvalandžiai.

28 straipsnis

Personalui suteikiama teisė į kasmetines atostogas, ne trumpesnes kaip 24 darbo dienos ir ne ilgesnes kaip 30 darbo dienų per kalendorinius metus, remiantis taisyklėmis, kurias turi nustatyti Administracinė valdyba, suderinusi su Europos Bendrijų Komisija ir pasitarusi su Personalo komitetu.

Be šių kasmetinių atostogų personalo prašymu išimtine tvarka jam gali būti suteikiamos specialios atostogos. Šias atostogas reglamentuojančios taisyklės pateikiamos III priede.

29 straipsnis

Nėščios moterys, be 28 straipsnyje numatytų atostogų, turi teisę, pateikus medicinos pažymą, gauti atostogas, kurios pradedamos skaičiuoti likus šešioms savaitėms iki numatytos gimdymo dienos ir baigiasi praėjus ►M1 10 savaičių ◄ nuo gimdymo dienos; tokios atostogos neturi būti trumpesnės kaip ►M1 16 savaičių ◄ .

▼M3

29a straipsnis

Gavęs priežastis nurodantį prašymą direktorius gali išimties tvarka leisti darbuotojui dirbti pusę darbo dienos, jei mano, jog tai visiškai atitinka Fondo interesus.

Tokio leidimo išdavimo tvarka nustatyta VII priede.

Laikydamasis direktoriaus nustatytos tvarkos darbuotojas, kuriam leista dirbti pusę darbo dienos, dirba pusę įprasto darbo laiko.

▼B

30 straipsnis

1. Darbuotojui, kuris pateikia dokumentą, patvirtinantį, jog jis negali eiti savo pareigų dėl ligos arba nelaimingo atsitikimo, automatiškai suteikiama teisė į mokamas atostogas dėl ligos.

Jis kuo skubiau praneša Fondui apie savo nedarbingumą, nurodydamas savo dabartinį adresą. Jis privalo pateikti medicinos pažymą, jei nebūna darbe daugiau nei tris dienas. Iš jo gali būti pareikalauta dalyvauti Fondo organizuotame sveikatos patikrinime.

Jei per 12 mėnesių darbuotojas nebuvo darbe dėl ligos keletą kartų po ne daugiau kaip tris dienas, bet iš viso daugiau nei 12 dienų, direktorius, pasitaręs su Fondo paskirtu praktikuojančiu gydytoju ir darbuotojo nurodytu gydytoju, priima sprendimą.

▼M3

Tačiau apmokamos atostogos dėl ligos neviršija trijų mėnesių arba to darbuotojo išdirbto laiko, jei pastarasis yra ilgesnis. Atostogos negali trukti pasibaigus darbo sutarties terminui.

▼B

Šiems terminams pasibaigus, darbuotojui, kurio darbo sutartis nenutraukiama nepaisant jo nedarbingumo, suteikiamos nemokamos atostogos.

▼M2

Tačiau jei darbuotojas, eidamas savo pareigas, suserga profesine liga arba patiria nelaimingą atsitikimą, jis visą nedarbingumo laiką toliau gauna visą atlyginimą tol, kol jam paskiriama invalidumo pensija, numatyta 41b straipsnyje.

▼B

2. Kiekvienais metais personalo sveikatą tikrina Fondo paskirtas arba jo paties pasirinktas praktikuojantis gydytojas.

Pastaruoju atveju gydytojo atlyginimą, kurio didžiausią sumą nustato Administracinė valdyba, moka Fondas.

31 straipsnis

Išskyrus ligos arba nelaimingo atsitikimo atvejus, darbuotojas negali nebūti darbe be savo tiesioginio vadovo išankstinio leidimo. Nepažeidžiant jokių taikytinų drausminių priemonių, iš to asmens kasmetinių atostogų išskaičiuojama už be leidimo praleistas dienas, kurios yra tinkamai pagrindžiamos. Jei darbuotojas kasmetines atostogas išnaudojo, jis praranda teisę į atlyginimą už atitinkamą laikotarpį.

Jei darbuotojas atostogas dėl ligos pageidauja praleisti ne toje vietovėje, kur jis dirba, jis turi gauti išankstinį direktoriaus leidimą.

32 straipsnis

Administracinė valdyba, suderinusi su Europos Bendrijų Komisija ir pasitarusi su Personalo komitetu, sudaro valstybinių švenčių sąrašą.

▼M3

33 straipsnis

Išskirtinėmis aplinkybėmis, darbuotojo prašymu, dėl neatidėliotinų asmeninių aplinkybių jam gali būti suteiktos nemokamos atostogos. Direktorius nustato tokių atostogų trukmę; šis laikotarpis sudaro ne daugiau kaip vieną ketvirtąją suinteresuoto darbuotojo dirbto laiko dalį arba:

— trijų mėnesių darbuotojams, kurių darbo stažas trumpesnis kaip ketveri metai,

— šešių mėnesių visais kitais atvejais.

Atostogų metu darbuotojas nedraudžiamas nuo ligos ir nelaimingų atsitikimų, kaip numatyta 38 ir 38a straipsniuose.

Tačiau darbuotojas, pateikęs įrodymų, kad negali būti apdraustas pagal bet kurią nors kitą 38 ir 38a straipsniuose minimą valstybinę rizikos draudimo sistemą, gali ne vėliau

kaip kitą mėnesį, einantį po mėnesio, kada prasideda jo nemokamos atostogos, prašyti tęsti jo draudimą pagal tuos straipsnius, jeigu jis savo atostogų metu apmoka pusę draudimo nuo 38 ir 38a straipsniuose minimos rizikos įmokų išlaidų; įmokos apskaičiuojamos pagal darbuotojo paskutinį bazinį darbo užmokestį.

Be to, darbuotojas, įrodęs, kad jis negali būti apdraustas pagal bet kurią nors kitą pensijų sistemą, gali prašyti ir toliau įgyti teises į pensiją jo nemokamų atostogų metu, jeigu jis padengia įmokų išlaidas, kurios sudaro trigubą 41 straipsnio h dalyje nustatytą normą; įmokos apskaičiuojamos pagal jo lygio ir pakopos bazinį darbo užmokestį.

Taikant 35 straipsnio antrą pastraipą neatsižvelgiama į nemokamų atostogų ar atostogų dėl asmeninių priežasčių trukmę.

34 straipsnis

Į karo tarnybą, pasirinktinę civilinę tarnybą ar rezervinius mokymus pašaukto, arba į tarnybą ginkluotosiose pajėgose gražinto darbuotojo statusas yra „atostogose dėl karo tarnybos“; jeigu darbuotojas dirba pagal terminuotą sutartį, toks statusas esant bet kokioms aplinkybėms negali viršyti sutarties trukmės.

Į karo ar pasirinktinę civilinę tarnybą pašauktas darbuotojas nebegauna savo darbo užmokesčio, tačiau išsaugo teisę būti perkeltam į aukštesnę pakopą arba paaukštintam pagal šias įdarbinimo sąlygas. Jis taip pat išsaugo teisę į senatvės pensiją, jei, baigęs savo karo ar pasirinktinę civilinę tarnybą, sumoka pensijos įmokas atgaline data.

Darbuotojui, pašauktam į rezervinius mokymus ar grąžintam į tarnybą ginkluotosiose pajėgose, mokymų ar grąžinimo metu ir toliau mokamas jo darbo užmokestis, iš kurio turi būti išskaičiuota suma, lygi jo atlygiui už tarnybą.

▼B







5 SKYRIUS

Atlyginimas ir išlaidos

35 straipsnis

Pagal IV priedo nuostatas darbuotojas turi teisę į atlyginimą, atitinkantį jo klasę ir pakopą.

Darbuotojas, kuris dvejus metus buvo vienoje savo klasės pakopoje, automatiškai pakeliamas į aukštesnę tos klasės pakopą.

36 straipsnis

Darbuotojo mirties atveju, našlė (našlys) arba išlaikomi vaikai tris mėnesius po jo mirties gauna visą mirusiojo atlyginimą.

▼M2

Pensininkui mirus, mirusiojo pensijai taikoma pirma pastraipa.

▼B

37 straipsnis

Kaip numatyta IV priede, darbuotojui suteikiama teisė į išlaidų, kurias jis padarė įsidarbindamas arba nutraukdamas tarnybą, atlyginimą, taip pat ir į išlaidų, padarytų einant savo pareigas, arba kurios buvo su tuo susijusios, atlyginimą.







6 SKYRIUS

▼M2

Socialinės apsaugos išmokos ir pensijos







▼M2

A skirsnį

Ligos ir nelaimingų atsitikimų draudimas, socialinės apsaugos išmokos

▼M2

38 straipsnis

▼M3

1. Darbuotojas, jo sutuoktinis ar sutuoktinė, jei toks sutuoktinis ar sutuoktinė neturi teisės į tokio pat pobūdžio ir tokio pat lygio išmokas remiantis kitomis teisinėmis nuostatomis, jo vaikai ir kiti išlaikytiniai, kaip nustatyta IV priedo 7 straipsnyje, darbuotojo tarnybos, atostogų dėl ligos, atostogų dėl asmeninių priežasčių pagal 11 straipsnį ir nemokamų atostogų pagal 33 straipsnį metu, laikantis šiuose straipsniuose numatytų sąlygų ir vadovaujantis V priedo 1 straipsnyje minimomis taisyklėmis, apdraudžiami nuo ligos, padengiant iki 80 % patirtų išlaidų. Ši norma padidinama iki 85 % už tokias paslaugas: konsultacijas ir vizitus, chirurgines operacijas, stacionarųjį gydymą, vaistus, rentgenologiją, analizes, laboratorinius tyrimus ir protezus pagal gydytojų receptus, išskyrus dantų protezus. Ji padidinama iki 100 % tuberkuliozės, poliomielito, vėžio, psichinės ligos ir kitų ligų, kurias Europos Bendrijų Komisija pripažįsta sunkiomis, atvejais ir ankstyvo ligos nustatymo tyrimų bei gimdymo atvejais. Tačiau 100 % nėra kompensuojama profesinės ligos ar nelaimingo atsitikimo, kuriam taikomas 38a straipsnis, atveju.

▼M2

Vieną trečdalį tokio draudimo įmokos moka pats darbuotojas, tačiau jo įmoka neturi būti didesnė kaip 2 % jo bazinės mėnesinės algos, o likusius du trečdalius moka Fondas.

Tačiau jei 24 straipsnyje numatyto sveikatos patikrinimo metu paaiškėja, kad darbuotojas serga arba yra nedarbingas, direktorius gali nuspręsti, kad su šia liga ar nedarbingumu susijusios išlaidos neturi būti priskiriamos pirmoje pastraipoje minėtoms kompensuojamoms išlaidoms.

▼M3

2. Jeigu darbuotojas pateikia įrodymų, jog negali būti apdraustas pagal bet kurią nors kitą įstatymo ar kito teisės akto nustatytą sveikatos draudimo sistemą, jis gali ne vėliau kaip vieną mėnesį po to, kai pasibaigia jo sutartis, prašyti ir toliau būti draudžiamas pasibaigus sutarčiai nuo ligos, kaip numatyta 1 dalies pirmoje pastraipoje, tačiau ne ilgiau kaip šešis mėnesius. V priedo 1 straipsnio 2 dalyje minimose taisyklėse nurodyta įmoka apskaičiuojama pagal paskutinį darbuotojo gautą bazinį darbo užmokestį, pusę įmokos sumokant pačiam darbuotojui.

Direktoriaus sprendimu, priimtu pasitarus su Fondo paskirtu gydytoju, vieno mėnesio terminas prašymui pateikti ir pirmoje pastraipoje nustatytas šešių mėnesių limitas netaikomi, jei suinteresuotas asmuo serga pavojinga ar užsitęsusia liga, kuria jis susirgo savo tarnybos metu ir apie kurią informavo Centrą prieš pasibaigiant ankstesnėje pastraipoje nustatytam šešių mėnesių laikotarpiui, jeigu suinteresuotas asmuo sutinka, kad jam būtų atliktas Fondo paskirtas medicininis patikrinimas.

▼M2

3. Darbuotojas, dirbęs Fonde, kol jam sukako 60 metų, arba gaunantis invalidumo pensiją, turi teisę gauti šio straipsnio 1 dalyje numatytas išmokas nutrūkus tarnybai. Įmokų dydis apskaičiuojamas atsižvelgiant į jo pensijos dydį.

Tokias išmokas gauna ir asmuo, turintis teisę gauti maitintojo netekimo pensiją po Fonde nuolat dirbusio ar dirbusio jame, kol sukako 60 metų, darbuotojo arba invalidumo pensiją gavusio asmens mirties. Įmokų dydis apskaičiuojamas atsižvelgiant į jo pensijos dydį.

4. Teisę gauti 1 dalyje minimas išmokas, jeigu jų negauna iš bet kurios kitos valstybinės socialinės apsaugos sistemos, turi ir šie asmenys:

— buvę darbuotojai, turintys teisę į ištarnauto laiko pensiją, jų tarnybai Fonde nutrūkus dar nesukakus 60 metų,

— asmenys, turintys teisę gauti maitintojo netekimo pensiją mirus buvusiam darbuotojui, kurio tarnyba Fonde nutrūko jam dar nesukakus 60 metų,

▼M3

— jei darbuotojo buvęs sutuoktinis ar sutuoktinė, vaikas, kuris nebėra darbuotojo išlaikytinis, ar asmuo, kuris nebelaikomas išlaikomu vaiku, kaip nustatyta IV priedo 7 straipsnio 4 dalyje, gali pateikti įrodymus, jog jis ar ji negali būti apdrausti pagal bet kurią nors kitą sveikatos draudimo sistemą, jis ar ji gali ir toliau, kaip numatyta 1 dalyje, daugiausiai vieneriems metams būti draudžiami nuo ligos, kaip asmenys, kuriems priklauso tokio darbuotojo draudimas; šio draudimo įmokos nėra apmokestinamos. Tas vienerių metų laikotarpis prasideda nuo galutinio teismo sprendimo dėl santuokos nutraukimo arba išlaikomo vaiko ar asmens, kuris laikomas išlaikomu vaiku, statuso netekimo dienos.

▼M2

Įmokų dydis apskaičiuojamas atsižvelgiant į buvusio darbuotojo pensiją, pusę įmokų padengiant asmeniui, turinčiam teisę gauti išmoką.

Tačiau asmuo, turintis teisę į našlaičių pensiją, neturi teisės gauti šio straipsnio 1 dalyje minėtos išmokos, išskyrus atvejus, kai jis pats to pageidauja. Įmokų dydis apskaičiuojamas atsižvelgiant į našlaičio pensiją.

5. Jei visų nekompensuotų išlaidų suma per 12 mėnesių viršija pusę darbuotojo bazinės mėnesinės algos ar pensijos sumos, atsiskaitymų skyriui pritarus, atsižvelgdamas į to asmens šeimynines aplinkybes, V priedo 1 straipsnyje pateiktose taisyklėse nustatyta tvarka Fondo direktorius gali leisti taikyti specialų kompensavimą.

▼M3

6. Asmenys, turintys teisę į pirmiau minėtas išmokas, praneša apie bet kokias išmokėtas kompensacijas arba tas kompensacijas, kurių jie gali reikalauti pagal kitas įstatyme ar kitame teisės akte numatytą sveikatos draudimo sistemą sau ar kitiems jų apdraustiems asmenims.

▼M2

Jei bendra kompensacijos suma viršija šio straipsnio 1 dalyje minėtą kompensacijų sumą, skirtumas išskaičiuojamas iš pagal šio straipsnio 1 dalį kompensuojamos sumos, išskyrus kompensacijas, gautas iš privačios papildomos ligos draudimo sistemos, padengiančios tą išlaidų dalį, kuri nėra kompensuojama pagal šio straipsnio 1 dalį.

▼M2

38a straipsnis

1. Pagal V priedo 2 straipsnyje nustatytas taisykles darbuotojas darbo ir nedarbingumo laikotarpiais yra apdraudžiamas nuo profesinių ligų ir nelaimingų atsitikimų darbe rizikos. Jis moka su profesija nesusijusio draudimo įmokas, ne didesnes kaip 0,1 % savo bazinės mėnesinės algos.

Taisyklėse nurodyta, nuo kokių rizikos veiksnių nėra apdraudžiama.

2. Išmokos yra tokios:

a) mirties atveju: Žemiau išvardytiems asmenims išmokama vienkartinė išmoka, sudaranti mirusiojo penkias metines bazines algas, apskaičiuotas pagal mėnesinį atlyginimą, gautą paskutinius 12 mėnesių iki nelaimingo atsitikimo: — mirusio darbuotojo sutuoktiniui ir vaikams pagal paveldėjimo teisę paveldint darbuotojo turtą; tačiau sutuoktiniui sumokėta suma negali būti mažesnė nei 25 % vienkartinės išmokos, — jeigu nėra aukščiau išvardytų asmenų, kitiems įpėdiniams, pagal paveldėjimo teisę paveldintiems darbuotojo turtą, — jeigu abiejose aukščiau nurodytose kategorijose nėra išvardytų asmenų, giminaičiams, nustatyta tvarka pagal paveldėjimo teisę paveldintiems darbuotojo turtą, — Fondui, jei nėra visose aukščiau nurodytose kategorijose išvardytų asmenų;

b) visiškos negalios atveju: darbuotojui išmokama vienkartinė išmoka, sudaranti mirusiojo aštuonias metines bazines algas, apskaičiuotas pagal mėnesinį atlyginimą, gautą paskutinius 12 mėnesių iki nelaimingo atsitikimo;

c) dalinio nuolatinio invalidumo atveju: darbuotojui išmokama b papunktyje nurodytos išmokos dalis, apskaičiuota pagal V priedo 2 straipsnyje pateiktose taisyklėse nurodytą skaičiavimo metodą.

Pagal šias taisykles vietoje aukščiau išvardytų išmokų gali būti mokamas anuitetas.

Anksčiau išvardytos išmokos gali būti išmokamos kartu su pensijų sistemos išmokomis.

3. Pagal V priedo 2 straipsnyje pateiktas taisykles padengiamos ir medicininės, farmacinės, ligoninės, chirurginės pagalbos, protezavimo, radiografijos, masažo, ortopedijos, klinikinės bei transporto išlaidos ir visos kitos išlaidos, atsiradusios dėl nelaimingo atsitikimo arba profesinės ligos.

Kompensuojama tik tada, kai darbuotojui pagal 38 straipsnį išmokėta suma padengia ne visas jo išlaidas.

▼B

39 straipsnis

▼M1

1. Jeigu personalo nariui gimsta vaikas, asmuo, kuris faktiškai jį prižiūri, gauna 8 000 Belgijos frankų pašalpą.

Tokia pati pašalpa mokama personalo nariui, įvaikinusiam jaunesnį kaip penkerių metų amžiaus vaiką, kuris yra išlaikytinis, kaip apibrėžta IV priedo 7 straipsnio 2 dalyje.

Ši suma yra lygi Europos Bendrijų pareigūnų pareiginių nuostatų 74 straipsnio 1 dalyje nurodytai sumai ir yra automatiškai koreguojama, atsižvelgiant į visus tos sumos pasikeitimus.

▼B

2. Šio straipsnio 1 dalyje numatyta pašalpa mokama ir tuo atveju, kai nutrūksta ne mažiau kaip septynių mėnesių nėštumas.

▼M1

3. Pašalpos gavėjas, gimus vaikui, praneša apie visas to paties pobūdžio pašalpas, gautas už tą patį vaiką iš kitų šaltinių; tokių pašalpų dydis išskaičiuojamas iš pirmiau nurodytos pašalpos. Jei abu tėvai yra Fondo personalo nariai, mokama tik viena pašalpa.

▼M3

40 straipsnis

Mirus darbuotojui, jo sutuoktiniui ar sutuoktinei, išlaikomam vaikui ar bet kuriam kitam išlaikomam asmeniui, gyvenusiam kartu su juo, kaip numatyta IV priedo 7 straipsnyje, Fondas padengia išlaidas, susijusias su kūno pervežimu iš darbuotojo darbo vietos į jo kilmės vietą.

Tačiau jei darbuotojas miršta išvykęs į komandiruotę, Fondas padengia išlaidas, susijusias su kūno pervežimu iš mirties į jo kilmės vietą.

▼M2

40a straipsnis

1. Vykdydamas pagal 40 straipsnį numatytus įsipareigojimus, Fondas automatiškai perima pareigūno ar jo įpėdinių teises gauti žalos atlyginimą iš trečiojo asmens, kuris yra atsakingas už nelaimingą atsitikimą, kuris buvo darbuotojo mirties priežastis.

▼M3

2.

a) Tais atvejais, kai asmens, kuriam taikomos šios įdarbinimo sąlygos, mirtį, traumą dėl nelaimingo atsitikimo ar ligą sukelia trečiasis asmuo, Bendrijos šalys, atsižvelgdamos į joms pagal šias taisykles privalomus įsipareigojimus dėl tokią mirtį, traumą ar ligą sukėlusio įvykio, perima nukentėjusiojo ar asmenų, kurie yra jo išlaikomi, teises trečiųjų asmenų atžvilgiu, tarp jų ir teises pareikšti ieškinį;

b) ankstesnėje pastraipoje numatytas draudėjo teisių trečiojo asmens atžvilgiu perėmimas taikomas, inter alia, ir: — toliau pagal 30 straipsnį darbuotojui jo laikino nedarbingumo metu mokant darbo užmokestį, — atliekant mokėjimus pagal 36 straipsnį, mirus darbuotojui ar buvusiam darbuotojui, turinčiam teisę gauti pensiją, — pagal 38 ir 38a straipsnius ir V priedą mokant išmokas, susijusias su draudimu nuo ligos ir nelaimingų atsitikimų, — pagal 40 straipsnį apmokant išlaidas, susijusias su kūno pervežimu, — pagal 9 straipsnio 2 dalį ir pagal IV priedo 7 straipsnio 3 ir 5 dalis išmokant papildomas pašalpas šeimai sunkia liga sergančiam arba fizinę ar psichinę negalią turinčiam vaikui išlaikyti, — išmokant invalidumo pensijas, mokamas nelaimingo atsitikimo ar ligos, sukeliančios nuolatinį invalidumą, dėl kurio darbuotojas negali atlikti savo pareigų, atveju, — išmokant našlių ir (arba) našlaičių pensijas, mokamas mirus darbuotojui ar buvusiam darbuotojui, arba mirus darbuotojo ar buvusio darbuotojo, turinčio teisę gauti pensiją, sutuoktiniui ar sutuoktinei, kai sutuoktinis ar sutuoktinė nėra darbuotojai, — išmokant našlaičio pensijas, mokamas nepriklausomai nuo darbuotojo ar buvusio darbuotojo vaiko amžiaus, kuris dėl sunkios ligos, fizinės ar psichinės negalios negali užsidirbti pragyvenimui mirus asmeniui, kuris jį išlaikė;

c) tačiau Bendrijos neperima draudėjo teisių gauti kompensaciją už grynai asmeninę žalą, pavyzdžiui, už nematerialinius nuostolius, už skausmą ir kančias ar, be 38a straipsnyje numatytų išmokų, kompensaciją už fizinius kūno sužalojimus ir diskomfortą;

d) šios dalies a, b ir c punktų nuostatos negali būti kliūtis pateikti ieškinį Bendrijoms.

▼B

41 straipsnis

Darbuotojams, kurie, inter alia, dėl rimtos bei užsitęsusios ligos ar šeimyninių aplinkybių, yra atsidūrę ypatingai sunkioje padėtyje, gali būti skiriamos dovanos, suteikiamos paskolos arba išmokami avansai.

Ankstesnė pastraipa analogiškai taikoma buvusiam darbuotojui pasibaigus jo darbo sutarties terminui, jei dėl rimtos ir užsitęsusios ligos arba dėl nelaimingo atsitikimo, patirto jam tarnaujant, jis yra nedarbingas ir įrodo, kad tokia liga ar nelaimingas atsitikimas nėra kompensuojami iš kitos socialinės apsaugos sistemos.







▼M2

B skirsnį

Pensijų sistema ir išeitinė išmoka

41a straipsnis

Darbuotojas, turintis ne mažesnį kaip 10 metų tarnybos stažą, turi teisę gauti ištarnauto laiko pensiją. Jei jam yra daugiau nei 60 metų, jis turi teisę gauti šią pensiją nepriklausomai nuo tarnybos stažo.

Didžiausia ištarnauto laiko pensija yra 70 % paskutinės bazinės mėnesinės algos, kurią darbuotojas gavo ne trumpiau kaip metus eidamas paskutines pareigas. Ji mokama darbuotojams, turintiems 35 metų tarnybos stažą, apskaičiuotą pagal VI priedo 3 straipsnį. Kai darbuotojo tarnybos stažas yra mažiau nei 35 metai, aukščiau nurodyta didžiausia pensija atitinkamai sumažinama.

Jei darbuotojas turi teisę gauti ištarnauto laiko pensiją, jo teisės į pensiją sumažinamos proporcingai pagal VI priedo 37 straipsnį išmokėtas sumas.

Ištarnauto laiko pensija neturi būti mažesnė kaip 4 % VI priedo 5 straipsnyje nurodyto minimalaus gyvenimo lygio už kiekvienus tarnybos metus pagal šio priedo 3 straipsnį.

Pensinis amžius yra 60 metų.

Pirmoje pastraipoje minėtas tarnybos stažas yra darbuotojo, nurodyto 1 straipsnio 2 dalyje, įgytas tarnybos stažas, įskaitant metus iki 1982 m. kovo 9 d., jei darbuotojas tuo metu vis dar dirba Fonde ir eina tas pačias pareigas.

41b straipsnis

VI priedo III skyriuje numatyta tvarka visiškos negalios, dėl kurios asmuo negali eiti savo pareigų Fonde, atveju darbuotojas turi teisę gauti invalidumo pensiją.

Jeigu invalidumas atsiranda dėl nelaimingo atsitikimo einant pareigas arba užsiimant su jomis susijusia veikla, dėl profesinės ligos, visuomenės labui atlikto veiksmo arba rizikuojant gyvybe gelbėjant kitą asmenį, invalidumo pensija yra 70 % darbuotojo paskutinės bazinės mėnesinės algos.

▼M3

Tais atvejais, kai invalidumą sukelia kitos priežastys, invalidumo pensiją, apskaičiuotą pagal darbuotojo paskutinį bazinį darbo užmokestį, sudaro 2 % paskutinio bazinio darbo užmokesčio už kiekvienus jo tarnybos metus iki dienos, kai jam sukanka 65 metai; ta norma padidinama 2 % už kiekvienus tarnybos jau sulaukus pensinio amžiaus metus, į kuriuos atsižvelgiama vadovaujantis VI priedo 10 straipsnio 2 ir 3 dalimis, bei 25 % nuo teisių į pensiją, kurias jis būtų įgijęs sulaukęs 60 metų, sumos, su sąlyga, jog bendra suma neviršija 70 % jo paskutinio bazinio darbo užmokesčio.

▼M2

Invalidumo pensija turi būti ne mažesnė kaip 120 % minimalaus gyvenimo lygio, nurodyto VI priedo 5 straipsnyje.

Jeigu darbuotojas tyčia tampa invalidu, direktorius gali nuspręsti jam skirti tik išeitinę pašalpą, numatytą VI priedo 11 straipsnyje.

41c straipsnis

Darbuotojo ar buvusio darbuotojo našlė VI priedo IV skyriuje numatyta tvarka turi teisę gauti maitintojo netekimo pensiją.

Tarnaujant ar atliekant karo prievolę mirusio darbuotojo našlei išmokama mėnesinė pensija yra 35 % darbuotojo paskutinės bazinės mėnesinės algos, bet ne mažesnė už VI priedo 5 straipsnyje nurodytą minimalų gyvenimo lygį.

▼M3

Pagal VI priedo 5 straipsnį darbuotojo, mirusio vykdant pareigas ar išėjusio atostogų karo tarnybai atlikti, našlei mokėtiną našlės pensijos mėnesinę sumą sudaro 35 % paskutinio bazinio darbo užmokesčio, kurį gavo darbuotojas, ir ji negali būti mažesnė už pragyvenimo minimumą ar mažesnė kaip 60 % senatvės pensijos, kuri darbuotojui būtų buvusi paskirta, jei mirties metu jam tokia pensija būtų priklausiusi, nelygu darbo stažas ar amžius.

Ši suma taip pat negali būti mažesnė kaip 42 % paskutinio bazinio darbo užmokesčio, kurį gavo darbuotojas, jei jį mirtis ištiko dėl vienos iš 41b straipsnio antroje pastraipoje nurodytų aplinkybių.

Šio straipsnio nuostatos mutatis mutandis taikomos darbuotojos našliui.

▼M2

41d straipsnis

1. Jeigu miršta darbuotojas arba asmuo, turintis teisę gauti ištarnauto laiko ar invalidumo pensiją, bet neturintis sutuoktinio, turinčio teisę gauti maitintojo netekimo pensiją, išlaikomi vaikai, minimi IV priedo 7 straipsnyje, pagal VI priedo 20 straipsnį turi teisę gauti našlaičio pensiją.

2. Tą pačią teisę į pensiją turi ir vaikai, atitinkantys 1 straipsnio dalyje minėtas sąlygas, kai miršta arba vėl susituokia darbuotojo sutuoktinis, gaunantis 41c straipsnyje numatytą maitintojo netekimo pensiją.

3. Jei darbuotojas arba asmuo, turintis teisę gauti ištarnauto laiko ar invalidumo pensiją, miršta, bet šio straipsnio 1 dalyje minėtos sąlygos nėra patenkintos, IV priedo 7 straipsnyje minėti išlaikomi vaikai turi teisę VI priedo 20 straipsnyje nurodytomis sąlygomis gauti našlaičių pensiją. Tačiau ši pensija yra lygi pusei pagal tą straipsnį apskaičiuotos pensijos.

▼M3

3a. Pagal IV priedo 7 straipsnį mirus buvusiam darbuotojui, kuris išėjo iš darbo nesulaukęs 60 metų ir pageidavęs, kad jo senatvės pensija būtų atidėta iki kalendorinio mėnesio, einančio po mėnesio, kada jam sukaks 60 metų, pirmos dienos, išlaikomi vaikai turi teisę gauti našlaičio pensijas esant šio straipsnio 1, 2 ir 3 dalyse numatytoms sąlygoms.

▼M3

4. Pagal IV priedo 7 straipsnį kiekvienas vaikas, išlaikomas darbuotojo, kurio sutuoktinis ar sutuoktinė (kuris nėra Bendrijų pareigūnas ar laikinas darbuotojas, kaip nustatyta Kitų Bendrijų pareigūnų įdarbinimo sąlygų 2 straipsnio a, c ar d punktuose, ir kuriam netaikomos šios įdarbinimo sąlygos ar Europos profesinio mokymo plėtros centro įdarbinimo sąlygos) miršta, turi teisę į našlaičio pensiją, kuri yra dvigubai didesnė už išlaikomo vaiko pašalpą.

▼M2

41e straipsnis

Asmuo, turintis teisę gauti ištarnauto laiko pensiją, mokamą sulaukus 60 ar daugiau metų, invalidumo pensiją arba našlės pensiją, turi teisę gauti IV priedo 6, 7 ir 8 straipsniuose minėtą pašalpą šeimai. Šeimynai skiriama pašalpa apskaičiuojama atsižvelgiant į gavėjo pensijos dydį.

Išlaikomo vaiko pašalpa, mokama turinčiam teisę gauti našlės pensiją asmeniui, yra du kartus didesnė nei IV priedo 7 straipsnyje minėta pašalpa.

Asmenys, turintys teisę gauti našlaičio pensiją, turi teisę IV priedo 8 straipsnyje numatyta tvarka gauti mokymosi pašalpą.

▼M3

41f straipsnis

1. Nepaisant kitų nuostatų, ypač nuostatų dėl minimalių sumų, mokėtinų asmenims, turintiems teisę gauti našlių ir (arba) našlaičių pensiją, bendra mokėtina suma, kurią sudaro našlės/našlio pensijos ir pašalpos šeimai, atskaičius mokesčius ir kitas privalomas išskaitas, mokėtina našlei ir kitiems tokią teisę turintiems asmenims, negali viršyti:

a) nuolatinio darbuotojo, išėjusio nemokamų atostogų dėl svarių asmeninių priežasčių, atostogų dėl asmeninių priežasčių ar dėl karo tarnybos, mirties atveju, bazinio darbo užmokesčio, kurį jis būtų gavęs savo lygyje ir pakopoje, jeigu dar būtų buvęs gyvas, dydžio, pridėjus bet kokias išmokas, kurias jis būtų gavęs, bei atėmus mokesčius ir kitas privalomas išskaitas;

b) už laikotarpį, prasidedantį tą dieną, kurią a punkte minimam darbuotojui būtų sukakę 65 metai, senatvės pensijos, kurią nuo tos dienos jis būtų turėjęs teisę gauti, jei būtų gyvas, dydžio, atsižvelgiant į jo lygį ir pakopą mirties metu, pridėjus pašalpas šeimai, kurias jis būtų gavęs, atėmus mokesčius ir kitas privalomas išskaitas;

c) buvusio darbuotojo, turinčio teisę gauti senatvės pensiją ar invalidumo pensiją, mirties atveju, pensijos, kuri jam būtų buvusi paskirta, jei būtų gyvas, dydžio, įskaitant b punkte išvardytas išmokas ir išskaitas;

d) buvusio darbuotojo, kuris atsistatydino nesulaukęs 60 metų ir pageidavęs, kad jo senatvės pensija būtų atidėta iki kalendorinio mėnesio, prasidedančio po mėnesio, kada jam sukako 60 metų, pirmos dienos, mirties atveju pensijos, kuri jam būtų buvusi paskirta, jei jis būtų gyvas, dydžio, įskaitant b punkte išvardytas išmokas ir išskaitas.

2. Šio straipsnio 1 dalyje į priemokas neatsižvelgiama.

3. Šios dalies a, b, c ir d punktuose nustatyta maksimali suma paskirstoma asmenims, turintiems teisę gauti našlių ir (arba) našlaičių pensiją, pagal jų atitinkamas turimas teises, šiuo tikslu nepaisant 1 dalies.

41g straipsnis taikomas taip proporcingai paskirstytoms sumoms.

▼M2

41g straipsnis

Pensijos apskaičiuojamos pagal pirmąją mėnesio, kurį atsiranda teisė į pensiją, dieną galiojančias atlyginimo lenteles.

▼M3

Jos apskaičiuojamos pagal Bendrijų valstybei narei ar ne Bendrijų valstybei nustatytą normą, jei gavėjas įrodo, jog turi gyvenamąją vietą.

Jeigu gavėjas apsigyvena valstybėje, kurioje priemokos nėra nustatytos, taikomas indeksas 100.

▼M2

Pensijos mokamos viena iš VI priedo 38 straipsnyje išvardytų valiutų laikantis Europos Bendrijų pareigūnų tarnybos nuostatų 63 straipsnyje nustatyto valiutų keitimo kurso.

41h straipsnis

Darbuotojai padengia trečdalį šios pensijų sistemos finansavimo sąnaudų. Įmoka yra 6,75 % darbuotojo bazinės mėnesinės algos, neįskaitant IV priedo 3 straipsnyje nurodytų dydžių. Ji kas mėnesį išskaičiuojama iš darbuotojų algų ir Europos Bendrijų bendrojo biudžeto Komisijos eilutėje įskaitomos į pajamas.

Kai išmokos mokamos pagal šią pensijų sistemą, Fondo direktorius savo įgaliojimus perduoda administracinei institucijai, atsakingai už pensijų skyrimą ir mokėjimą buvusiems Europos Bendrijų Komisijos pareigūnams. Šios išmokos mokamos iš Europos Bendrijų bendrojo biudžeto.

▼B







7 SKYRIUS

Permokų susigrąžinimas

42 straipsnis

Bet kokia permokėta suma susigrąžinama, jei gavėjas žinojo, kad ši išmoka nebuvo pagrįsta, arba jei permokos faktas buvo toks akivaizdus, jog jis negalėjo apie tai nežinoti.







8 SKYRIUS

Apeliaciniai skundai

43 straipsnis

1. Bet kuris asmuo, kuriam taikomos šios Įdarbinimo sąlygos, gali pateikti direktoriui prašymą priimti su juo susijusį sprendimą. Apie savo pagrįstą sprendimą direktorius informuoja suinteresuotą asmenį per keturis mėnesius nuo prašymo padavimo dienos. Jei pasibaigus šiam laikotarpiui atsakymas į prašymą nebuvo gautas, prašymas laikomas atmestu, ir dėl to galima paduoti skundą šio straipsnio 2 dalyje nurodyta tvarka.

2. Bet kuris asmuo, kuriam taikomos šios Įdarbinimo sąlygos, gali Administracinei valdybai paduoti skundą dėl jam nepalankaus veiksmo, kai direktorius priėmė sprendimą arba kai jis nesiėmė Įdarbinimo sąlygose numatytos priemonės. Skundas turi būti paduotas per tris mėnesius. Šis laikotarpis pradedamas skaičiuoti:

— tuo atveju, kai priemonė daro poveikį konkrečiam asmeniui – tą dieną, kai suinteresuotam asmeniui buvo pranešta apie sprendimą, bet jokiu atveju ne vėliau kaip tą dieną, kurią jis apie šį sprendimą sužinojo; tačiau jeigu veiksmas turi poveikį ne tik šiam konkrečiam asmeniui, bet yra nepalankus ir kitam asmeniui, tam kitam asmeniui laikotarpis pradedamas skaičiuoti tą dieną, kai jis gauna pranešimą, bet jokiu atveju ne vėliau kaip pranešimo paskelbimo dieną;

— tuo atveju, kai skundas yra susijęs su numanomu sprendimu, atmetančiu prašymą, kaip numatyta straipsnio 1 dalyje – tą dieną, kai baigiasi atsakymui duoti numatytas laikotarpis.

Apie savo pagrįstą sprendimą Administracinė valdyba suinteresuotam asmeniui praneša per keturis mėnesius nuo skundo padavimo dienos. Jei pasibaigus šiam laikotarpiui atsakymas į skundą nebuvo gautas, prašymas laikomas atmestu, ir dėl to galima paduoti apeliacinį skundą 44 straipsnyje nurodyta tvarka.

3. Darbuotojo prašymas arba skundas perduodamas per jo tiesioginį viršininką, išskyrus tuos atvejus, kai jie susiję su tuo asmeniu; tada jie gali būti perduodami viena pakopa už jį aukštesniam pareigūnui.

44 straipsnis

1. Europos Bendrijų Teisingumo Teismo kompetencijai priklauso visų ginčų, kylančių tarp Fondo ir bet kurio asmens, kuriam taikomos šios Įdarbinimo sąlygos, dėl tokiam asmeniui nepalankaus veiksmo teisėtumo, kaip apibrėžta 43 straipsnio 2 dalyje, sprendimas. Finansinio pobūdžio ginčuose Teisingumo Teismas turi visišką jurisdikciją.

2. Apeliacinis skundas Europos Bendrijų Teisingumo Teismui paduodamas tik tuo atveju, jei:

— Administracinė valdyba prieš tai buvo gavusi skundą, pateiktą pagal 43 straipsnio 2 dalį per joje nurodytą laikotarpį, ir

— skundas buvo atmestas aiškiu arba numanomu sprendimu.

3. Šio straipsnio 2 dalyje minimi apeliaciniai skundai paduodami per tris mėnesius. Šis laikotarpis pradedamas skaičiuoti:

— tą dieną, kai buvo pranešta apie sprendimą dėl skundo;

— tuo atveju, kai apeliacinis skundas, paduotas remiantis 43 straipsnio 2 dalimi, yra susijęs su numanomu sprendimu, atmetančiu skundą – tą dieną, kai baigiasi atsakymui numatytas laikas; tačiau jei skundas atmetamas aiškiu sprendimu po to, kai jis buvo atmestas numanomu sprendimu, bet prieš pasibaigiant apeliacinio skundo padavimo terminui, apeliacinio skundo padavimo laikotarpis pradedamas skaičiuoti iš naujo.

4. Taikant išlygas šio straipsnio 2 daliai, suinteresuotas asmuo, padavęs Administracinei valdybai skundą pagal 43 straipsnio 2 dalį, gali tuoj pat paduoti apeliacinį skundą Teisingumo Teismui, jei kartu su šiuo skundu jis pateikia pareiškimą dėl to, kad užginčyto veiksmo vykdymas būtų laikinai sustabdytas arba kad būtų patvirtintos laikinos priemonės. Tada pagrindinio ieškinio teisminis nagrinėjimas Teisingumo Teisme sustabdomas iki to laiko, kol priimamas skundą atmetantis aiškus arba numanomas sprendimas.

5. Apeliaciniai skundai, apie kuriuos kalbama šiame straipsnyje, nagrinėjami ir išklausomi kaip numatyta Europos Bendrijų Teisingumo Teismo darbo tvarkos taisyklėse.







9 SKYRIUS

Darbo sutarties nutraukimas

45 straipsnis

Be mirties atvejų darbo sutartys nutraukiamos:

1. Jei sutartis yra terminuota: a) sutartyje nurodytą dieną; b) pasibaigus sutartyje numatytam įspėjimo terminui, kai sutartyje yra sąlyga, suteikianti darbuotojui arba Fondui galimybę nutraukti sutartį anksčiau laiko. ►M3 Toks įspėjimo terminas yra ne ilgesnis kaip trys mėnesiai, bet ne trumpesnis kaip vienas mėnuo. ◄ ►M3 Tuo atveju, kai darbuotojui buvo pratęsta sutartis, įspėjimo terminas turi būti ne trumpesnis kaip vienas mėnuo už kiekvienus ištarnautus metus, tačiau ne trumpesnis kaip vienas mėnuo ir ne ilgesnis kaip šeši mėnesiai; ◄ c) mėnesio, kurį darbuotojui sukanka 65 metai, pabaigoje. Jei sutartį nutraukia Fondas, darbuotojas turi teisę gauti kompensaciją, kuri sudaro trečdalį jo bazinės mėnesinės algos už laikotarpį, kuris yra lygus skirtumui tarp tos dienos, kai jis nustoja eiti savo pareigas, ir dienos, kada baigiasi jo sutartis;

2. Jei sutartis yra neterminuota: a) sutartyje numatyto įspėjimo laikotarpio pabaigoje; įspėjimo laikotarpis negali būti trumpesnis kaip dvi dienos už kiekvieną visą darbo mėnesį, mažiausiai – 15 dienų ir daugiausiai – trys mėnesiai. Tačiau įspėjimo laikotarpis negali būti pradėtas skaičiuoti motinystės atostogų metu arba atostogų dėl ligos metu, jei atostogos dėl ligos neužtrunka ilgiau kaip tris mėnesius. Be to, motinystės atostogų arba atostogų dėl ligos metu įspėjimo laikotarpio skaičiavimas sustabdomas, atsižvelgiant į pirmiau minėtas ribas; ▼M3 — iš karto paskutinę mėnesio, kuomet darbuotojui sukanka 65 metai, dieną, — darbuotojo prašymu, paskutinę mėnesio, kuomet prašymas buvo pateiktas, dieną, jeigu jam yra ne mažiau kaip 60 metų arba jei jis yra nuo 50 iki 60 metų ir pagal VI priedo 8 straipsnį atitinka reikalavimus nedelsiant mokėti pensiją. b)

46 straipsnis

Terminuotą arba neterminuotą darbo sutartį:

1. Fondas nutraukia be įspėjimo:

a) bandomojo laikotarpio metu arba jo pabaigoje pagal 25 straipsnį;

b) jeigu darbuotojas nebeatitinka 23 straipsnio 2 dalies a ir d punktų reikalavimų. Tačiau, jeigu darbuotojas nebeatitinka 23 straipsnio 2 dalies d punkte nustatytų reikalavimų, jo sutartis gali būti nutraukta tik vadovaujantis 41b straipsniu;

d) jeigu darbuotojas negali toliau eiti savo pareigų pasibaigus mokamoms atostogoms dėl ligos, kaip numatyta 30 straipsnyje. Tokiu atveju darbuotojas gauna pašalpą, kuri yra lygi jo bazinei mėnesinei algai ir pašalpoms šeimai, skaičiuojant po dvi dienas už kiekvieną visą dirbtą mėnesį.

▼M3

46a straipsnis

1. Buvęs darbuotojas, kuris tampa bedarbiu, nutraukus jo tarnybą Fonde:

— kuris iš Fondo ar Europos bendrijų negauna senatvės ar invalidumo pensijos,

— kurio tarnyba nutrūko ne dėl to, kad jis atsistatydino ar sutartis buvo nutraukta dėl drausminių priežasčių,

— kurio tarnyba truko ne mažiau kaip šešis mėnesius,

— ir kuris yra Europos bendrijų valstybės narės nuolatinis gyventojas,

turi teisę į mėnesinę bedarbio pašalpą esant toliau išvardytoms sąlygoms.

Jeigu pagal nacionalinę draudimo sistemą jis turi teisę gauti bedarbio pašalpas, jis privalo pranešti Fondui, kuris nedelsdamas apie tai informuoja Komisiją. Tokiais atvejais tų pašalpų suma išskaitoma iš pagal 3 dalį mokamų išmokų.

2. Kad turėtų teisę į šią bedarbio pašalpą, buvęs darbuotojas:

a) jo paties prašymu įregistruojamas valstybės narės, kurioje jis apsigyveno, įdarbinimo institucijose kaip ieškantis darbo;

b) vykdo tos valstybės narės teisės aktų nustatytus įsipareigojimus asmenims, pagal tuos teisės aktus gaunantiems bedarbio pašalpas;

c) kiekvieną mėnesį nusiunčia Fondui, kuris nedelsdamas persiunčia Komisijai, kompetentingos nacionalinės įdarbinimo institucijos išduotą pažymą, nurodančią, ar jis įvykdė a ir b punktuose minimus įsipareigojimus bei sąlygas.

Pašalpą gali skirti arba mokėti Bendrija, net jei b punkte minimi nacionaliniai įsipareigojimai neįvykdyti, ligos, nelaimingo atsitikimo, motinystės, invalidumo ar kitais pripažintais panašiais atvejais arba jei nacionalinė institucija atleidžia nuo įsipareigojimų, už kuriuos ji yra atsakinga, vykdymo.

Gavusi ekspertų komiteto nuomonę Komisija laikosi tokių nuostatų, kurios, jos nuomone, yra būtinos šiai straipsnio daliai taikyti.

3. Bedarbio pašalpa nustatoma pagal bazinį darbo užmokestį, kurį darbuotojas gavo nutraukęs tarnybą. Šios pašalpos dydis yra:

— 60 % bazinio darbo užmokesčio už pirmuosius 12 mėnesių;

— 45 % bazinio darbo užmokesčio nuo 13 mėnesio iki 18 mėnesio;

— 30 % bazinio darbo užmokesčio nuo devyniolikto iki dvidešimt ketvirto mėnesio.

Taip apskaičiuota suma negali būti mažesnė kaip 30 000 Belgijos frankų ir didesnė kaip 60 000 Belgijos frankų.

Komisijos siūlymu, Taryba gali kasmet peržiūrėti antroje pastraipoje minimas mažiausią ir didžiausią sumas.

4. Bedarbio pašalpa mokama buvusiam darbuotojui ne ilgiau kaip 24 mėnesius nuo jo tarnybos pabaigos. Tačiau jei per tą laiką buvęs darbuotojas nebeatitinka šio straipsnio 1 ir 2 dalyse nustatytų sąlygų, bedarbio pašalpos mokėjimas sustabdomas. Mokėjimas atnaujinamas, jei prieš tam laikotarpiui pasibaigiant buvęs darbuotojas vėl atitinka minėtas sąlygas ir nėra įgijęs teisės į valstybinę bedarbio pašalpą.

5. Buvęs darbuotojas, turintis teisę gauti bedarbio pašalpą, turi teisę į pašalpas šeimai, numatytas IV priedo 6, 7 ir 8 straipsniuose; namų ūkio pašalpa apskaičiuojama remiantis bedarbio pašalpa pagal IV priedo 6 straipsnyje nustatytas sąlygas.

Buvęs darbuotojas privalo pranešti apie visas jam, jo sutuoktiniui ar sutuoktinei iš kitų šaltinių mokamas tokios pat rūšies išmokas; tokios išmokos išskaitomos iš tų, kurios turi būti mokamos pagal šį straipsnį.

Buvęs darbuotojas, turintis teisę gauti bedarbio pašalpą, turi teisę, kaip nustatyta 38 straipsnyje, į draudimu garantuotą apsaugą nuo ligos, nemokėdamas jokių įmokų.

6. Priemoka valstybėje narėje, kurioje buvęs darbuotojas įrodo, jog jis yra nuolatinis gyventojas, taikoma bedarbio pašalpai ir pašalpoms šeimai. Bedarbio pašalpai taikoma priemoka visada atitinka priemoką, nustatytą per paskutinį metinį peržiūrėjimą. Šias sumas Komisija moka valstybės, kurioje buvęs darbuotojas gyvena, valiuta; jos konvertuojamos valiutos keitimo kursu, nustatytu Vidaus darbo tvarkos taisyklių 63 straipsnio antroje dalyje.

7. Darbuotojai įmoka vieną trečiąją draudimo nuo nedarbo sistemos finansavimo dalį. Tos įmokos dydis yra 0,4 % suinteresuoto asmens bazinio darbo užmokesčio, neatsižvelgiant į Europos Bendrijų pareigūnų vidaus darbo tvarkos taisyklių 64 straipsnyje numatytas priemokas. Ta įmoka išskaitoma kas mėnesį iš suinteresuoto asmens atlyginimo ir mokama kartu su likusiomis dviem trečiosiomis, kurias padengia Fondas, į specialų nedarbo fondą. Tas fondas priklauso Fondui ir Bendrijos institucijoms, kurios kas mėnesį ne vėliau kaip po aštuonių dienų, kai išmokami atlyginimai, moka savo įmokas Komisijai. Taikant šį straipsnį visas atsirandančias išlaidas sankcionuoja ir apmoka Komisija, vadovaudamasi Finansinio reglamento, taikomo Europos Bendrijų bendrajam biudžetui, nuostatomis.

8. Bedarbio pašalpai, mokamai buvusiam darbuotojui, kuris yra bedarbis, taikomas Reglamentas (EEB, Euratomas, EAPB) Nr. 260/68, nustatantis apmokestinimo Europos Bendrijų naudai sąlygas ir tvarką.

9. Pagal savo nacionalinės teisės aktus valstybės departamentai, atsakingi už įdarbinimą ir nedarbą, ir Komisija veiksmingai bendradarbiauja, kad užtikrintų, jog šis straipsnis būtų tinkamai taikomas.

10. Šio straipsnio taikymui skirtos išsamios priemonės išdėstomos taisyklėse, kurios nustatomos abipusiu Bendrijų institucijų susitarimu gavus Vidaus darbo tvarkos taisyklių komiteto nuomonę, nepažeidžiant 2 dalies trečios pastraipos nuostatų.

11. Praėjus vieneriems metams po šios draudimo nuo nedarbo sistemos įvedimo, po to kas antri metai Komisija Tarybai pateikia ataskaitą apie sistemos finansinę būklę. Nepriklausomai nuo tos ataskaitos Komisija gali pateikti Tarybai pasiūlymus pakeisti 7 dalyje numatytas įmokas, jei tai yra reikalinga taikant sistemą. Taryba veikia pagal šiuos pasiūlymus, laikydamasi 3 dalies trečioje pastraipoje numatytų sąlygų.

▼B

47 straipsnis

1. Darbo sutartis gali būti nutraukta be įspėjimo drausminiu pagrindu, kai darbuotojas sąmoningai arba per aplaidumą netinkamai atlieka savo pareigas. Po to, kai suinteresuotam asmeniui buvo suteikta galimybė pateikti argumentus, direktorius priima pagrįstą sprendimą.

2. Tokiais atvejais direktorius gali nuspręsti išskaičiuoti visą arba dalį IV priede numatytos persikėlimo pašalpos ►M2 ir taip pat gali nuspręsti apriboti IV priedo 11 straipsnyje numatytą išmoką 41h straipsnyje numatytų įnašų grąžinimu su 3,5 % metinių sudėtinių palūkanų norma ◄ .

48 straipsnis

1. Fondas nutraukia su darbuotoju sudarytą darbo sutartį be įspėjimo, jei direktorius įsitikina:

a) kad priimant į darbą darbuotojas sąmoningai pateikė klaidingą informaciją apie savo profesinius gebėjimus arba apie atitikimą 23 straipsnio 2 dalyje nustatytiems reikalavimams;

b) kad ši klaidinga informacija nulėmė jo priėmimą į darbą.

2. Tokiu atveju direktorius, išklausęs suinteresuoto darbuotojo, pareiškia, kad darbo sutartis su juo nutraukiama. Tada darbuotojas nedelsdamas nustoja eiti savo pareigas. Taikoma 47 straipsnio 2 dalis.







III DALIS

VIETINIS PERSONALAS

49 straipsnis

Pagal šios dalies nuostatas vietinio personalo įdarbinimo sąlygas, ypač:

a) įdarbinimo būdą ir darbo sutarties nutraukimą;

b) atostogas ir

c) atlyginimus

nustato Administracinė valdyba, suderinusi su Europos Bendrijų Komisija, laikydamasi galiojančių taisyklių ir darbo tvarkos toje vietoje, kur personalas atliks savo pareigas.

50 straipsnis

Fondas yra atsakingas už socialinės apsaugos įmokų darbdavio dalies mokėjimą, laikantis galiojančių teisės aktų tos vietos, kur vietinis personalas atliks savo pareigas.

51 straipsnis

Ginčai tarp Fondo ir vietinio personalo nario pateikiami svarstyti kompetentingam teismui pagal teisės aktus, galiojančius toje vietoje, kur konkretus vietinis darbuotojas atlieka savo pareigas.

52 straipsnis

Vietinis darbuotojas, sudaręs sutartį ilgesniam nei vienerių metų laikotarpiui arba neterminuotam laikotarpiui, turi teisę balsuoti rinkimuose ir būti renkamas į Personalo komitetą. Vietinis darbuotojas, sudaręs sutartį trumpesniam nei vienerių metų laikotarpiui, taip pat turi teisę balsuoti, jei jis dirba ne mažiau nei šešis mėnesius.







IV DALIS

DIREKTORIUS IR DIREKTORIAUS PAVADUOTOJAS

53 straipsnis

1. Nepažeisdama 54 straipsnio nuostatų, direktoriui ir direktoriaus pavaduotojui taikytinas nuostatas nustato Administracinė valdyba.

2. Direktoriaus pavaduotojas padeda direktoriui ir pavaduoja jį, kai jo nėra arba kai jis dėl kitų priežasčių negali eiti savo pareigų.

54 straipsnis

3, 7, 8, 10, 12, 13, 15, 16, 18, 19, 20 ir 21 ►M3 , 38, 38a, 39, 40, 40a - 41h ◄ straipsniai, susiję su teisėmis ir pareigomis, bei 43 ir 44 straipsniai, susiję su Fondo personalo apeliaciniais skundais, analogiškai taikomi direktoriui ir direktoriaus pavaduotojui.







V DALIS

PRIVILEGIJOS IR IMUNITETAI

55 straipsnis

Europos Bendrijų Protokolo dėl privilegijų ir imunitetų 12–16 straipsniai taikomi Fondo personalui, taip pat ir direktoriui bei direktoriaus pavaduotojui.

Vietiniam personalui taikomas šio Protokolo 12 straipsnio a punktas.







VI DALIS

APMOKESTINIMAS

56 straipsnis

1968 m. vasario 29 d. Tarybos reglamentas (EEB, Euratomas, EAPB) Nr. 260/68, nustatantis apmokestinimo Europos Bendrijų naudai sąlygas ir tvarką ( 2 ), analogiškai taikomas Fondo personalui, taip pat ir direktoriui bei direktoriaus pavaduotojui.

Mokesčius renka Fondas, išskaičiuodamas juos pajamų susidarymo vietoje. Įplaukos iš mokesčių Europos Bendrijų biudžete įrašomos kaip pajamos.







VII DALIS

▼M3

BAIGIAMOSIOS NUOSTATOS

▼M3

56a straipsnis

Šiose įdarbinimo sąlygose numatytos bet kokio pobūdžio išmokos ir išlaidų apmokėjimai negali būti mokami papildomai, kartu su kitomis tokios pat rūšies išmokomis ar išlaidų apmokėjimais, mokamais iš Europos Bendrijų bendrojo biudžeto.

Darbuotojas nedelsdamas informuoja direktorių apie bet kokį jo gaunamą dvigubą atlygį.

▼B

57 straipsnis

Bendrąsias nuostatas dėl šių Įdarbinimo sąlygų įsigaliojimo, Europos Bendrijų Komisijai pritarus, priima Administracinė valdyba, direktoriaus pasiūlymu ir pasitarusi su Personalo komitetu.

Visas šis reglamentas yra privalomas ir tiesiogiai taikomas visose valstybėse narėse.

▼M2









I PRIEDAS

PERSONALO KOMITETO IR INVALIDUMO KOMITETO SUDĖTIS IR DARBO TVARKA

1 SKYRIUS

Personalo komitetas

1 straipsnis

Personalo komitetą sudaro jo nariai ir, jei yra, jų pakaitiniai nariai, kurių kadencija yra dveji metai. Fondas gali nustatyti trumpesnę kadenciją, tačiau ne trumpesnę nei vieneri metai.

Personalo komiteto rinkimų sąlygas nustato atitinkamoje darbo vietoje dirbančių darbuotojų visuotinis susirinkimas. Renkama slaptu balsavimu.

Personalo komiteto nariai turi atstovauti visoms personalo kategorijoms.

Personalo komiteto rinkimų rezultatai galioja tik tada, jei balsuoja du trečdaliai balsavimo teisę turinčių darbuotojų. Tačiau jei ši sąlyga neįvykdoma, antrojo balsavimo rezultatai galioja, jei balsuoja dauguma balsavimo teisę turinčių narių.

Personalo komiteto narių ir Fondo įkurtų įstaigų personalo pareigos yra jų įprastos tarnybos dalis. Tokių pareigų atlikimas niekaip negali pakenkti jas atliekančiam asmeniui.







2 SKYRIUS

Invalidumo komitetas

2 straipsnis

Invalidumo komitetą sudaro trys gydytojai: vieną paskiria Fondas, vieną – suinteresuotas darbuotojas ir vienas yra paskiriamas pirmųjų dviejų gydytojų abipusiu susitarimu

Jei suinteresuotas darbuotojas nepaskiria gydytojo, tai padaro Europos Bendrijų Teisingumo Teismo pirmininkas.

Jei per du mėnesius nuo antrojo gydytojo paskyrimo nesusitariama dėl trečiojo gydytojo paskyrimo, vienos iš suinteresuotų šalių prašymu jį paskiria Europos Bendrijų Teisingumo Teismo pirmininkas.

3 straipsnis

Su Invalidumo komiteto darbu susijusias išlaidas padengia Fondas.

Jei suinteresuoto darbuotojo paskirto gydytojo gyvenamoji vieta yra kitur nei darbuotojo darbo vieta, darbuotojas padengia papildomas išlaidas, išskyrus kelionės pirmąja klase išlaidas, kurias apmoka Fondas.

4 straipsnis

Darbuotojas Invalidumo komitetui gali pateikti visas savo asmeninio gydytojo ar bet kurių medikų, su kuriais yra konsultavęsis, išvadas ir pažymas.

Komiteto išvados pateikiamos Fondui ir suinteresuotam darbuotojui.

Komiteto posėdžiai yra slapti.

▼B









II PRIEDAS

KOMPENSUOJAMOSIOS ATOSTOGOS IR ATLYGINIMAS UŽ VIRŠVALANDŽIUS

1 straipsnis

Pagal Įdarbinimo sąlygų 27 straipsnį C ir D kategorijų darbuotojai už dirbtus viršvalandžius turi teisę į kompensuojamąsias atostogas arba į tokį atlyginimą:

a) už kiekvieną viršvalandinio darbo valandą jie turi teisę į ►M1 keičiami ◄ valandą; jei viršvalandžiai buvo dirbami tarp 22 val. vakaro ir 7 valandų ryto arba buvo dirbta sekmadieniais ar per valstybines šventes, už kiekvieną dirbtą valandą skiriama ►M1 dvi valandos ◄ ; suteikiant kompensuojamąsias atostogas, atsižvelgiama į neatidėliotinas tarnybines aplinkybes ir į konkretaus darbuotojo pasirinkimą;

b) kai, esant tarnybiniam būtinumui, neleidžiama išeiti kompensuojamųjų atostogų mėnesį po to, kai buvo dirbamas viršvalandinis darbas, direktorius, remdamasis šio straipsnio a punkte nustatytu pagrindu, leidžia atlyginti už nekompensuotus viršvalandžius, skaičiuojant po ►M1 0,56 % ◄ bazinės mėnesinės algos už kiekvieną viršvalandinio darbo valandą;

c) kad būtų suteikta teisė į kompensuojamąsias atostogas arba atlyginimą už vienos valandos viršvalandinį darbą, papildomai dirbtas laikas turi viršyti 30 minučių.

2 straipsnis

Jei darbuotojas vyksta į komandiruotę, pagal šį priedą kelionės laikas nelaikomas viršvalandžiais. Už valandas, dirbtas užduoties vykdymo vietoje ir viršijančias įprastinį darbo valandų skaičių, atsižvelgus į konkretų atvejį, direktoriaus sprendimu gali būti leista suteikti atostogas arba atlyginti.

3 straipsnis

Nepaisant 1 ir 2 straipsnių nuostatų, atlyginimas už viršvalandžius, kuriuos dirbo C ir D kategorijų tam tikros personalo grupės ypatingomis sąlygomis, gali būti mokamas kaip nustatyto dydžio pašalpa, kurios dydį ir mokėjimo sąlygas nustato Administracinė valdyba, pasitarusi su Personalo komitetu.









III PRIEDAS

ATOSTOGOS

1 skirsnis

KASMETINĖS ATOSTOGOS

1 straipsnis

Tais metais, kuriais darbuotojas pradeda dirbti arba nutraukia tarnybą, jis turi teisę į dviejų darbo dienų atostogas už visą dirbtą mėnesį, į dvi darbo dienas už ne visą dirbtą mėnesį, kurio metu jis dirbo daugiau kaip 15 dienų, ir į vieną darbo dieną už ne visą dirbtą mėnesį, kai dirbo 15 arba mažiau dienų.

2 straipsnis

Atsižvelgiant į darbuotojo pageidavimą ir tarnybinį būtinumą, kasmetines atostogas galima imti visas iš karto arba dalimis. Tačiau bent viena iš atostogų dalių negali būti trumpesnė kaip dvi nepertrauktos savaitės. Tik pradėjusiam dirbti personalui kasmetinės atostogos suteikiamos po trijų darbo mėnesių; išimtiniais atvejais atostogos gali būti suteiktos anksčiau, deramai pagrindus priežastis.

3 straipsnis

Jei kasmetinių atostogų metu darbuotojas suserga ir dėl to negalėtų eiti savo pareigų, jei jis neatostogautų, pateikus medicinos pažymą, jo kasmetinės atostogos pratęsiamos tiek, kiek jis sirgo.

4 straipsnis

Jei dėl su tarnybos reikalavimais nesusijusių priežasčių darbuotojas neišnaudojo kasmetinių atostogų iki einamųjų kalendorinių metų pabaigos, į kitus metus gali būti perkelta ne daugiau kaip 12 atostogų dienų.

Jei darbuotojas, tuo metu, kai nutraukė tarnybą, neišnaudojo visų kasmetinių atostogų, jam išmokama kompensacija, sudaranti vieną trisdešimtąją jo tarnybos nutraukimo dieną gaunamo mėnesinio atlyginimo dalį už kiekvieną jam priklausančią atostogų dieną.

Ankstesnėje pastraipoje nurodytu būdu apskaičiuota suma išskaitoma iš darbuotojui priklausančio atlyginimo, kuris tarnybos nutraukimo dieną buvo viršijęs iki tos dienos jam priklausantį kasmetinių atostogų dienų skaičių.

5 straipsnis

Kai atostogaujantis darbuotojas yra atšaukiamas iš atostogų dėl tarnybinių priežasčių arba jo atostogos atšaukiamos, padengiamos visos jo patirtos išlaidos, pateikus atitinkamą dokumentą, o laikas kelionei yra skiriamas iš naujo.







2 skirsnis

SPECIALIOS ATOSTOGOS

6 straipsnis

Be kasmetinių atostogų personalo prašymu jam gali būti suteiktos specialios atostogos. Specialios atostogos suteikiamos visų pirma šiais atvejais ir tokiam laikotarpiui:

— darbuotojo vedybų atveju – keturios dienos,

— darbuotojo gyvenamosios vietos pakeitimui – iki dviejų dienų,

— rimtai susirgus sutuoktiniui – iki trijų dienų,

— mirus sutuoktiniui – keturios dienos,

— rimtai susirgus pirmos eilės giminėms – iki dviejų dienų,

— mirus pirmos eilės giminėms – dvi dienos,

— vaiko gimimo arba vaiko vedybų atveju – dvi dienos,

— rimtai susirgus vaikui – iki dviejų dienų,

— mirus vaikui – keturios dienos.







3 skirsnis

KELIONĖS LAIKAS

7 straipsnis

Prie 1 skirsnyje numatytos atostogų dalies pridedamas kelionės laikas, kuris, atsižvelgiant į atstumą geležinkeliu nuo išvykimo vietos iki darbo vietos, apskaičiuojamas taip:

— nuo 50 km iki 250 km – viena diena kelionei į abi puses,

— nuo 251 km iki 600 km – dvi dienos kelionei į abi puses,

— nuo 601 km iki 900 km – trys dienos kelionei į abi puses,

— nuo 901 km iki 1 400 km – keturios dienos kelionei į abi puses,

— nuo 1 401 km iki 2 000 km – penkios dienos kelionei į abi puses,

— daugiau kaip 2 000 km – šešios dienos kelionei į abi puses.

Suinteresuotam asmeniui paprašius ir pateikus įrodymus, kad nustatyto laiko nepakanka kelionei į abi puses, jam gali būti padarytos specialios išimtys.

Šiame straipsnyje kasmetinių atostogų vieta laikoma darbuotojo kilmės vieta.

Pirmiau minėtos nuostatos taikomos personalui, kurio darbo ir kilmės vieta yra Europoje. Jei darbo ir (arba) kilmės vieta yra ne Europoje, kelionės laikas nustatomas specialiu sprendimu, atsižvelgiant į konkrečius poreikius.

Kai remiantis pirmiau nurodyto 2 skirsnio nuostatomis suteikiamos specialios atostogos, bet kuris kelionės laikas nustatomas specialiu sprendimu, atsižvelgiant į konkrečius poreikius.

▼M1

Jei personalo narys gauna IV priedo 15 straipsnio 2 dalies trečioje pastraipoje minimą pašalpą, kelionės laikas, atsižvelgiant į atstumą geležinkeliu nuo kilmės vietos iki darbo vietos, apskaičiuojamas taip:

— iki 900 km – viena diena kelionei į abi puses,

— daugiau kaip 900 km – dvi dienos kelionei į abi puses.

▼B









IV PRIEDAS

ATLYGINIMAS IR IŠLAIDOS

1 skirsnis

BENDROSIOS NUOSTATOS

1 straipsnis

Atlyginimą sudaro bazinė mėnesinė alga, šeimos ir kitos pašalpos.

▼M1

2 straipsnis

Personalo nario atlyginimas nurodomas Belgijos frankais. Jis išmokamas šalies, kurioje personalo narys vykdo savo pareigas, valiuta.

Atlyginimas, mokamas kita valiuta nei Belgijos frankai, skaičiuojamas pagal keitimo kursą, kuris taikomas atlyginimams pagal Europos Bendrijų pareigūnų pareiginių nuostatų 63 straipsnį.

▼B

3 straipsnis

Kai darbuotojo atlyginimas nurodomas Belgijos frankais, padarius šiose Įdarbinimo sąlygose arba kitose parengtose įgyvendinimo taisyklėse nustatytas privalomas išskaitas, jis skaičiuojamas pagal koeficientą, kuris, atsižvelgus į gyvenimo sąlygas įvairiose darbo vietose, yra didesnis arba mažesnis nei 100 %, arba lygus 100 %.

Taikomi tokie koeficientai, kokius nustatė Europos Bendrijų Taryba, kaip numatyta Europos Bendrijų pareigūnų pareiginių nuostatų 64 straipsnyje ir 65 straipsnio 2 dalyje.

▼M3

4 straipsnis

Kiekvieno lygio ir pakopos personalo bazinis mėnesinis darbo užmokestis nustatomas pagal šią lentelę:







Lygiai Pakopos 1 2 3 4 5 6 7 8 A 4 195 848 206 827 217 806 228 785 239 764 250 743 261 722 272 701 A 5 161 470 171 036 180 602 190 168 199 734 209 300 218 866 228 432 A 6 139 537 147 151 154 765 162 379 169 993 177 607 185 221 192 835 A 7 120 115 126 092 132 069 138 046 144 023 150 000 155 977 161 954 A 8 106 232 110 514 114 796 119 078 123 360 127 642 131 924 136 206 B 1 139 537 147 151 154 765 162 379 169 993 177 607 185 221 192 835 B 2 120 903 126 570 132 237 137 904 143 571 149 238 154 905 160 572 B 3 101 408 106 122 110 836 115 550 120 264 124 978 129 692 134 406 B 4 87 711 91 798 95 885 99 972 104 059 108 146 112 233 116 320 B 5 78 399 81 709 85 019 88 329 91 639 94 949 98 259 101 569 C 1 89 462 93 069 96 676 100 283 103 890 107 497 111 104 114 711 C 2 77 810 81 117 84 424 87 731 91 038 94 345 97 652 100 959 C 3 72 586 75 418 78 250 81 082 83 914 86 746 89 578 92 410 C 4 65 579 68 238 70 897 73 556 76 215 78 874 81 533 84 192 C 5 60 479 62 956 65 433 67 910 70 387 72 864 75 341 77 818 D 1 68 345 71 333 74 321 77 309 80 297 83 285 86 273 89 261 D 2 62 319 64 972 67 625 70 278 72 931 75 584 78 237 80 890 D 3 58 003 60 484 62 965 65 446 67 927 70 408 72 889 75 370 D 4 54 688 56 930 59 172 61 414 63 656 65 898 68 140 70 382

▼M3

4a straipsnis

Europos Bendrijų vidaus darbo tvarkos taisyklių 66a straipsnio nuostatos, taikančios tam tikrą laikiną grynųjų atlyginimų, pensijų ir išmokų nutraukus tarnybą apmokestinimą, panašiai taikomos Fondo darbuotojams, direktoriui ir direktoriaus pavaduotojui.

▼B

5 straipsnis

Atlyginimai perskaičiuojami atsižvelgiant į tuos pačius koregavimus, kuriuos Europos Bendrijų Taryba priima ir taiko Bendrijų tarnautojams. ►M1 ————— ◄







2 skirsnis

ŠEIMOS PAŠALPOS

6 straipsnis

▼M3

1. Namų ūkio pašalpa sudaro 5 % bazinio darbo užmokesčio, atsižvelgiant į Europos Bendrijų pareigūnų vidaus darbo tvarkos taisyklių VII priedo 1 straipsnio 1 dalyje nustatytą minimumą.

▼B

2. Namų ūkio pašalpa skiriama:

a) susituokusiam darbuotojui;

b) darbuotojui, kuris našlauja, yra išsituokęs, išsiskyręs per teismą arba nevedęs, ir turi vieną ar daugiau išlaikomų vaikų, kaip apibrėžta 7 straipsnio 2 ir 3 dalyse;

c) specialiu pagrįstu direktoriaus sprendimu, paremtu patvirtinamaisiais dokumentais, darbuotojui, kuris, nors ir neatitinka a ir b punktuose nustatytų reikalavimų, faktiškai yra prisiėmęs šeimynines pareigas.

3. Jei darbuotojo sutuoktinis turi mokamą darbą ir jo metinės pajamos neišskaičiavus mokesčių sudaro daugiau kaip ►M1 C 3 klasės trečiosios pakopos personalo nario pagrindinis metinis atlyginimas, apskaičiuotas atsižvelgiant į tos šalies, kurioje dirba jo sutuoktinis, koeficientą ◄ , darbuotojas, turintis teisę gauti namų ūkio pašalpą, negauna šios pašalpos, nebent direktorius priimtų specialų sprendimą. Tačiau darbuotojas turi teisę gauti pašalpą, jei susituokusi pora turi vieną arba daugiau išlaikomų vaikų.

4. Tais atvejais, kai remiantis šio straipsnio 1–3 dalimis, teisę gauti namų ūkio pašalpą turi Fonde dirbantys vyras ir žmona, ji mokama tik tam asmeniui, kurio bazinė mėnesinė alga yra didesnė.

▼M3

5. Jeigu darbuotojas turi teisę gauti namų ūkio pašalpą tik pagal šio straipsnio 2 dalies b punktą, o asmeniui, kuris nėra darbuotojas, įstatymu, teismo ar kompetentingos administracinės institucijos sprendimu priskiriama visų jo išlaikomų vaikų, nurodytų toliau pateiktose 7 straipsnio 2 ir 3 dalyse, globa, namų ūkio pašalpa pastarajam asmeniui mokama darbuotojo vardu ir jo naudai. Ši sąlyga laikoma įvykdyta išlaikomiems vaikams tapus pilnamečiais, jei tie vaikai nuolat gyvena su tuo kitu asmeniu.

Tačiau jei darbuotojo vaikais rūpinasi keletas skirtingų asmenų, namų ūkio pašalpa padalijama tiems asmenims pagal jų globojamų vaikų skaičių.

Jeigu, remiantis tuo, kas pirmiau išvardyta, asmuo, turintis teisę į darbuotojo vardu mokamą namų ūkio pašalpą, turi teisę gauti šią išmoką dar ir dėl to, jog jis ar ji yra Fondo ar Europos profesinio mokymo plėtros centro darbuotojas, Europos Bendrijų pareigūnas ar kitas tarnautojas, tas asmuo gauna tik vieną, didesniąją, išmoką.

▼B

7 straipsnis

▼M3

1. Laikantis toliau nurodytų šio straipsnio 2 ir 3 dalių darbuotojas, turintis vieną arba daugiau išlaikomų vaikų, gauna pašalpą, lygią Europos Bendrijų pareigūnų vidaus darbo tvarkos taisyklių VII priedo 2 straipsnio 1 dalyje nustatytai sumai.

▼B

2. „Išlaikomas vaikas“ yra darbuotojo arba jo sutuoktinio santuokinis, nesantuokinis vaikas arba įvaikis, kurį faktiškai išlaiko personalo narys.

Ta pati nuostata taikoma ir tada, kai įvaikinimo paraiška yra paduota ir įvaikinimo procedūra pradėta.

3. Pašalpa skiriama:

a) automatiškai vaikams iki 18 metų amžiaus;

b) darbuotojui pateikus pareiškimą kartu su patvirtinamaisiais dokumentais, vaikams, kurių amžius nuo 18 iki 26 metų ir jie studijuoja arba mokosi profesinio mokymo įstaigoje.

4. Bet kuris asmuo, kurį darbuotojas yra juridiškai įsipareigojęs išlaikyti ir kurio išlaikymas yra susijęs su didelėmis išlaidomis, specialiu direktoriaus sprendimu, pagrįstu patvirtinamaisiais dokumentais, išimties tvarka gali būti laikomas išlaikomu vaiku.

5. Pašalpa už vaiką, kuris serga rimta liga arba yra invalidas ir dėl to negali užsidirbti pragyvenimui, mokama visą jo ligos arba invalidumo laiką, nepriklausomai nuo jo amžiaus.

6. Net ir tuo atveju, kai darbuotojo sutuoktinis dirba Europos Bendrijų institucijoje, už bet kurį vieną išlaikomą vaiką, kaip apibrėžta šiame straipsnyje, mokama ne daugiau kaip viena išlaikomo vaiko pašalpa.

▼M3

7. Jeigu išlaikomo vaiko, kaip apibrėžta šio straipsnio 2 ir 3 dalyse, globa pagal įstatymą, teismo ar kompetentingos administracinės institucijos sprendimą paskirta kitam asmeniui, išlaikomo vaiko pašalpa mokama tam asmeniui darbuotojo vardu ir jo naudai.

▼B

8 straipsnis

Darbuotojas, kurio vaikas mokosi mokslo įstaigos dieniniame skyriuje, gauna mokymosi pašalpą, atitinkančią jo faktines mokymosi išlaidas, bet ►M3 ne daugiau kaip numatyta Europos Bendrijų pareigūnų vidaus darbo tvarkos taisyklių VII priedo 3 straipsnio pirmoje dalyje už kiekvieną išlaikomą vaiką ◄ , kaip apibrėžta pirmiau nurodyto 7 straipsnio 2 dalyje.

Teisė gauti šią pašalpą įgyjama to mėnesio, kurį vaikas pradeda lankyti pradinio mokslo įstaigą, pirmąją dieną ir prarandama mėnesio, kurį jam sukanka 26 metai, pabaigoje.

Šio straipsnio pirmoje pastraipoje nurodyta maksimali suma padvigubinama:

▼M1

— personalo nariui, kurio darbo vieta yra mažiausiai 50 km atstumu nuo: — — Europos mokyklos arba — mokslo įstaigos, kurioje mokoma jo gimtąja kalba ir kurią vaikas lanko dėl privalomo mokslo reikalavimų, tinkamai pagrįstų įrodymais,

▼B

— darbuotojui, kurio darbo vieta yra mažiausiai 50 km atstumu nuo aukštojo mokslo įstaigos, esančios šalyje, kurios pilietis jis yra, arba kurioje dėstoma jo gimtąja kalba, tačiau tik atveju, jei jo vaikas iš tikrųjų lanko aukštojo mokslo įstaigą, kuri yra mažiausiai 50 km atstumu nuo darbo vietos, ir darbuotojas turi teisę gauti ekspatriacijos pašalpą; paskutinioji sąlyga netaikoma, jei šalyje, kurios pilietis personalo narys yra, nėra tokios įstaigos.

▼M3

Jeigu vaiko, kuriam mokama mokymosi pašalpa, globa pagal įstatymą, teismo ar kompetentingos administracinės institucijos sprendimą paskirta kitam asmeniui, mokymosi pašalpa mokama tam asmeniui darbuotojo vardu ir jo naudai. Tokiais atvejais ankstesnėje pastraipoje minimas ne mažesnis kaip 50 km atstumas apskaičiuojamas nuo vaiką globojančio asmens gyvenamosios vietos.

▼B

9 straipsnis

1. Personalas, gaunantis šiame skirsnyje minimą šeimos pašalpą, praneša apie panašaus pobūdžio pašalpas, gaunamas iš kitų šaltinių; tokios pašalpos išskaičiuojamos iš tų pašalpų, kurios mokamos pagal 6, 7 ir 8 straipsnius.

2. Išlaikomo vaiko pašalpa gali būti padvigubinta specialiu pagrįstu direktoriaus sprendimu, paremtu medicinos pažymomis, kuriose nurodyta, kad šis vaikas turi fizinę arba psichinę negalią ir dėl to darbuotojas patiria dideles išlaidas.

▼M1







2a skirsnis

MOKYMOSI PAŠALPA

▼M3

9a straipsnis

Jei remiantis 6, 7 ir 8 straipsniais tokios pašalpos šeimai mokamos darbuotoju nesančiam asmeniui, tos pašalpos mokamos tos valstybės, kurioje tas asmuo nuolat gyvena, valiuta, jas apskaičiuojant, jei reikia, pagal Europos Bendrijų pareigūnų vidaus darbo tvarkos taisyklių 63 straipsnio antroje dalyje minimus valiutos keitimo kursus. Joms taikoma tai valstybei nustatyta priemoka arba, jei tokios nėra, taikomas indeksas 100. 9 straipsnis taikomas tokias pašalpas šeimai gaunančiam asmeniui.

▼M1

►M3 9b ◄ straipsnis

Personalo nariui, kurį Fondo direktorius paskyrė dėstyti pagal tolesnę mokymo ir instruktavimo programą, numatytą įdarbinimo sąlygų 20 straipsnio trečioje pastraipoje, gali būti skiriama pašalpa, sudaranti 0,45 % jo pagrindinio mėnesinio atlyginimo už kiekvieną dėstymo valandą po įprastų darbo valandų.

Ši pašalpa mokama kartu su atlyginimu už vieną iš mėnesių po to, kurį buvo dėstoma.

▼M3

9c straipsnis

C kategorijos darbuotojui, pasamdytam mašininke, stenografistu, telekso operatoriumi, spausdintoju, vykdančiuoju sekretoriumi ar vyriausiuoju sekretoriumi, gali būti mokama nustatyto dydžio išmoka.

Tokia išmoka yra lygi Europos Bendrijų pareigūnų vidaus darbo tvarkos taisyklių VII priedo 4a straipsnyje numatytos išmokos sumai.

▼B







3 skirsnis

EKSPATRIACIJOS PAŠALPA

10 straipsnis

►M1 1. ◄ Ekspatriacijos pašalpa, sudaranti 16 % bazinės mėnesinės algos, namų ūkio pašalpos ir išlaikomo vaiko pašalpos, į kurią darbuotojas turi teisę, bendra suma mokama:

a) personalo nariui: — kuris nėra ir niekada nebuvo valstybės, kurios europinėje teritorijoje yra jo darbo vieta, pilietis, ir — kuris penkerių metų laikotarpį, pasibaigusį prieš šešis mėnesius iki įsidarbinimo, nuolat negyveno ir neužsiėmė savo pagrindine veikla tos valstybės ►M1 ————— ◄ teritorijoje. Taikant šią nuostatą, neatsižvelgiama į aplinkybes, susijusias su jo darbu kitoje valstybėje arba tarptautinėje organizacijoje;

b) personalo nariui, kuris yra arba buvo valstybės, kurios teritorijoje yra jo darbo vieta, pilietis, tačiau dešimt metų iki įsidarbinimo nuolat gyveno tos valstybės ne europinėje teritorijoje dėl kitų priežasčių nei darbas valstybės tarnyboje arba tarptautinėje organizacijoje. Ekspatriacijos pašalpa sudaro ne mažiau kaip 3 543 Belgijos frankus per mėnesį.

▼M1

2. Personalo narys, kuris nėra ir niekada nebuvo valstybės, kurios teritorijoje jis dirba, pilietis, ir neatitinka šio straipsnio 1 dalyje nustatytų reikalavimų, turi teisę gauti gyvenimo užsienyje pašalpą, kuri sudaro ketvirtadalį ekspatriacijos pašalpos.

3. Šio straipsnio 1 ir 2 dalyse personalo narys, kuris dėl vedybų automatiškai įgijo šalies, kurios teritorijoje jis dirba, pilietybę ir negali jos atsisakyti, traktuojamas taip pat kaip ir šio straipsnio 1 dalies a punkto pirmoje įtraukoje minimas personalo narys.

▼B







4 skirsnis

IŠLAIDŲ KOMPENSAVIMAS







A.

Įsikūrimo pašalpa ir persikėlimo pašalpa

11 straipsnis

1. Darbuotojas, priimtas į darbą terminuotam, ne trumpesniam kaip vienerių metų laikotarpiui, arba, jei jo sutartis pasirašyta neterminuotam laikui, bet direktorius laiko jį priimtu vieneriems metams, gauna įsikūrimo pašalpą, kaip numatyta šio straipsnio 2 dalyje, kurios dydis už numatytą tarnybos laikotarpį yra toks:







– ne mažiau kaip už vienerius, bet mažiau kaip dvejus metus: vienas trečdalis toliau nurodytos šio straipsnio 2 dalies a punkte nustatytos normos – ne mažiau kaip už dvejus, bet mažiau kaip trejus metus: du trečdaliai – už trejus ir daugiau metų: trys trečdaliai

2.

a) Darbuotojui, kuris turi teisę gauti ekspatriacijos pašalpą arba kuris pateikia dokumentus, patvirtinančius, jog yra priverstas pakeisti savo nuolatinę gyvenamąją vietą, kad tenkintų Įdarbinimo sąlygų 16 straipsnio reikalavimus, skiriama įsikūrimo pašalpa, sudaranti dviejų mėnesių bazinę mėnesinę algą, jei jis turi teisę gauti namų ūkio pašalpą, o jei neturi – vieno mėnesio bazinę mėnesinę algą. Tais atvejais, kai Fonde dirbantys vyras ir žmona turi teisę gauti įsikūrimo pašalpą, ji mokama tik tam asmeniui, kurio bazinė mėnesinė alga yra didesnė. Įsikūrimo pašalpa apskaičiuojama atsižvelgiant į darbuotojo darbo vietoje nustatytą dydį.

b) Tokio paties dydžio įsikūrimo pašalpa mokama bet kuriam darbuotojui, kuris perkeliamas į naują darbo vietą ir dėl to yra priverstas pakeisti savo nuolatinę gyvenamąją vietą, kad atitiktų Įdarbinimo sąlygų 16 straipsnio reikalavimus.

c) Įsikūrimo pašalpa apskaičiuojama atsižvelgiant į šeimyninę padėtį ir darbuotojo algą įsidarbinimo metu arba bandomojo laikotarpio pabaigoje, jei jis taikomas, arba jo persikėlimo į naują darbo vietą dieną. Įsikūrimo pašalpa mokama pateikus dokumentus, įrodančius, jog darbuotojas kartu su savo šeima, jei jis turi teisę gauti namų ūkio pašalpą, įsikūrė savo darbo vietoje.

d) Darbuotojas, turintis teisę gauti namų ūkio pašalpą ir nesikuriantis kartu su šeima savo darbo vietoje, gauna tik pusę pašalpos; antroji pusė išmokama tada, kai jo šeima įsikuria jo darbo vietoje, jei ji tai padaro per 16 straipsnio 4 dalyje nustatytą laikotarpį. Jei darbuotojas yra perkeliamas ten, kur jo šeima gyvena, prieš persikeliant jo šeimai ten, kur darbuotojas dirbo, jis neturi teisės į įsikūrimo pašalpą.

e) Darbuotojas, kuris gavo įsikūrimo pašalpą ir per dvejus metus nuo tarnybos pradžios savanoriškai nutraukia tarnybą Fonde, nutraukdamas tarnybą jis privalo grąžinti pašalpos dalį už neišdirbtą laiką.

f) Darbuotojas, gaunantis įsikūrimo pašalpą, praneša apie bet kokią to paties pobūdžio pašalpą, gaunamą iš kitų šaltinių; šių pašalpų suma išskaičiuojama iš šiame straipsnyje numatytos pašalpos sumos.

12 straipsnis

1. Darbuotojas, tenkinantis 11 straipsnio 1 dalies reikalavimus, nutraukęs tarnybą turi teisę į persikėlimo pašalpą, kuri sudaro dviejų mėnesių bazinę algą, jei darbuotojas turi teisę į namų ūkio pašalpą, o kitais atvejais – vieno mėnesio bazinę algą, tačiau tik atveju, jei jis dirbo ketverius metus ir savo naujame darbe negauna panašios pašalpos.

Tais atvejais, kai Fonde dirbantys vyras ir žmona turi teisę gauti persikėlimo pašalpą, ji mokama tik tam asmeniui, kurio bazinė mėnesinė alga yra didesnė.

Darbuotojas, kuris dirbo daugiau kaip vienerius, bet mažiau kaip ketverius metus, gauna persikėlimo pašalpą, kurios dydis yra proporcingas jo darbo stažui, neįskaitant nepilnų metų.

Apskaičiuojant šį laikotarpį į nemokamų atostogų laiką neatsižvelgiama.

Persikėlimo pašalpa skaičiuojama pagal tą dydį, kuris buvo nustatytas paskutinėje darbuotojo darbo vietoje.

2. Darbuotojui mirus, persikėlimo pašalpa mokama jo našlei (našliui), o jei tokių nėra, išlaikomiems asmenims, kaip apibrėžta pirmiau 7 straipsnyje, net jeigu ir netenkinamas šio straipsnio 1 dalyje numatytas reikalavimas dėl darbo stažo.

3. Persikėlimo pašalpa apskaičiuojama, atsižvelgiant į darbuotojo šeimyninę padėtį ir atlyginimą, gautą tarnybos nutraukimo dieną.

4. Persikėlimo pašalpa mokama remiantis dokumentais, patvirtinančiais, jog darbuotojas ir jo šeima arba tik jo šeima, jei darbuotojas yra miręs, persikėlė į vietą, esančią už ne mažiau kaip 70 km nuo tos vietos, kur darbuotojas dirbo.

Darbuotojas arba mirusio darbuotojo šeima persikelia per trejus metus nuo jo tarnybos nutraukimo dienos.

Šis terminas netaikomas jo įpėdiniams, kurie gali įrodyti, jog nežinojo apie pirmiau minėtas nuostatas.

13 straipsnis

Tačiau 11 straipsnyje numatyta įsikūrimo pašalpa ir 12 straipsnyje numatyta persikėlimo pašalpa negali būti mažesnės kaip:

— ►M3 37 000 Belgijos frankų ◄ darbuotojui, kuris turi teisę gauti namų ūkio pašalpą, ir

— ►M3 22 000 Belgijos frankų ◄ darbuotojui, kuris neturi teisės gauti namų ūkio pašalpos.







B.

Kelionės išlaidos

14 straipsnis

1. Darbuotojas turi teisę gauti savo, savo sutuoktinio ir išlaikomų asmenų, faktiškai gyvenančių jo namuose, kelionės išlaidų kompensaciją:

a) pradedant eiti pareigas – iš tos vietos, kur jis buvo priimtas į darbą, iki jo darbo vietos;

b) nutraukus tarnybą – iš savo darbo vietos į kilmės vietą, kaip apibrėžta toliau pateiktoje 3 dalyje.

Darbuotojo mirties atveju našlė (našlys) arba išlaikomi asmenys turi teisę į kelionės išlaidų kompensavimą tomis pačiomis sąlygomis.

Kelionės išlaidas taip pat sudaro ir išankstinis bilietų užsakymas, lagaminų vežimas bei, tam tikrais atvejais, neišvengiamos viešbučio išlaidos.

2. Skaičiuojant kelionės išlaidų kompensaciją, pagrindu imama:

— trumpiausias ir ekonomiškiausias įprastinis maršrutas geležinkeliu nuo darbo vietos iki įdarbinimo arba kilmės vietos;

— pirmosios klasės bilietas A ir B kategorijų personalui, antrosios klasės – kitam personalui;

— kai nuo 22 val. vakaro iki 7 val. ryto ne mažiau kaip šešias valandas sudaro naktinė kelionė, pateikus atitinkamą bilietą – miegamoji vieta keliaujant žemiausia klase arba vagone su miegamomis vietomis.

Kai naudojamasi kitomis transporto priemonėmis nei pirmiau minėtos, kompensacija apskaičiuojama, remiantis traukinio bilieto kaina atitinkamos klasės vagone, išskyrus miegamąją vietą. Kai neįmanoma atlikti tokių skaičiavimų, kompensavimo sąlygas nustato direktorius specialiu sprendimu.

3. Darbuotojo kilmės vieta nustatoma tada, kai jis pradeda tarnybą, atsižvelgiant į tai, kur jis buvo priimtas į darbą arba kur turi daugiausia interesų. Tokiu būdu nustatyta kilmės vieta direktoriaus specialiu sprendimu gali būti pakeista darbuotojui tarnaujant arba nutraukus tarnybą. Tačiau kol jis tarnauja, toks sprendimas priimamas tik išimtiniu atveju, darbuotojui pateikus tinkamus patvirtinamuosius dokumentus.

Tačiau toks pakeitimas nereiškia, kad darbuotojo interesų centru gali būti laikoma vieta, esanti už Europos Bendrijų valstybių narių teritorijos ribų, arba ne tose valstybėse ar teritorijose, kurios išvardytos Europos ekonominės bendrijos steigimo sutarties IV priede.

15 straipsnis

1. Darbuotojas turi teisę gauti sumą, kuri atitinka jo kelionės iš darbo vietos į kilmės vietą išlaidas, kaip apibrėžta 14 straipsnyje, kuri išmokama jam pačiam arba, jei jis turi teisę gauti namų ūkio pašalpą, jo sutuoktiniui ir išlaikomiems asmenims, kaip apibrėžta 7 straipsnyje:

— kartą per kalendorinius metus, jei atstumas geležinkeliu nuo darbo vietos iki kilmės vietos yra didesnis kaip 50 km, bet mažesnis kaip 725 km;

— dukart per kalendorinius metus, jei atstumas geležinkeliu nuo darbo vietos iki kilmės vietos yra 725 km ir daugiau;

tokie atstumai turi būti apskaičiuojami 14 straipsnio 2 dalyje nurodytais būdais.

Tais atvejais, kai Fonde dirba vyras ir žmona, remiantis pirmiau nurodytomis nuostatomis, kiekvienas iš jų turi teisę gauti fiksuoto dydžio išmoką už savo ir išlaikomų asmenų kelionės išlaidas; kiekvienas išlaikomas asmuo turi teisę gauti tik vieną išmoką. Išmoka išlaikomiems vaikams nustatoma vyro arba žmonos prašymu, atsižvelgiant į abiejų kilmės vietą.

Jei darbuotojas susituokia ir dėl to pripažįstama jo teisė į namų ūkio pašalpą, sutuoktiniui mokėtinos kelionės išlaidos skaičiuojamos nuo santuokos dienos iki metų pabaigos.

Bet kokie skaičiavimo pagrindo pakeitimai, galintys atsirasti pasikeitus šeimyninei padėčiai po to, kai minėtos sumos buvo išmokėtos, neįpareigoja suinteresuoto darbuotojo grąžinti išmoką.

Kompensuojant kelionės išlaidas nuo ketverių iki dešimties metų amžiaus vaikams, apmokama pusė bilieto kainos, ir iki einamųjų metų sausio 1 d. vaikams turi būti suėję ketveri arba dešimt metų.

2. Nustatant fiksuoto dydžio išmoką A ir B kategorijų personalui, remiamasi pirmosios klasės bilieto geležinkeliu į abi puses kaina, o kitam personalui – antrosios klasės bilieto į abi puses kaina.

▼M1

Tačiau jeigu kelionė į abi puses yra 800 kilometrų ir daugiau, nustatant išmoką C ir D kategorijų personalo nariams, remiamasi pirmosios klasės bilieto kaina.

Jeigu atstumas geležinkeliu nuo darbo vietos iki kilmės vietos yra didesnis nei 500 kilometrų ir tais atvejais, kai vykstant įprastu maršrutu, reikia plaukti jūra, personalo narys, pateikęs bilietus, turi teisę į kelionės oru išlaidų atlyginimą už viena pakopa žemesnę klasę nei liukso arba pirmoji klasė.

▼B

Kai toks apskaičiavimo pagrindas neįmanomas, mokėjimo sąlygos nustatomos direktoriaus specialiu sprendimu.

3. Darbuotojas, kurio tarnyba nutrūksta dėl bet kurios priežasties, išskyrus jo mirtį, per kalendorinius metus, arba kuris dalį metų buvo nemokamose atostogose, turi teisę gauti tik dalį šio straipsnio pirmoje dalyje numatytos išmokos, apskaičiuojamos proporcingai dirbtam laikui, jei nuolatinį darbą Fonde tais metais jis dirbo mažiau nei devynis mėnesius.

4. Ankstesnės nuostatos taikomos personalui, kurio darbo ir kilmės vieta yra Europoje. Darbuotojas, kurio darbo ir (arba) kilmės vieta yra ne Europoje, pateikęs patvirtinamuosius dokumentus, kartą per kalendorinius metus turi teisę ►M3 pats arba, jei jis turi teisę gauti namų ūkio pašalpą, jo sutuoktinis ir kiti išlaikytiniai, kaip apibrėžta 7 straipsnyje ◄ gauti išlaidų kompensaciją kelionei į savo kilmės vietą arba kelionei į kitą vietą, neviršijančią jo kelionės į kilmės vietą išlaidų.

▼M3

Tačiau jei jo žmona ir kiti išlaikytiniai, kaip apibrėžta 7 straipsnio 2 dalyje, negyvena su darbuotoju jo darbo vietoje, jie turi teisę kartą per kalendorinius metus, pateikę patvirtinančius dokumentus, į kelionės iš nuolatinės gyvenamosios vietos į darbo vietą išlaidų atlyginimą, arba į kelionės į bet kurią kitą vietą išlaidų, neviršijančių anksčiau minėtos kelionės išlaidų, atlyginimą.

▼B

5. Pagal šį straipsnį teisė suteikiama tik tam personalui, kuris tarnavo Fonde ne mažiau kaip devynerius mėnesius.







C.

Persikraustymo išlaidos

16 straipsnis

1. Darbuotojas, kuris yra priimtas terminuotam, ne trumpesniam kaip vienerių metų laikotarpiui, arba kurį direktorius laiko priimtu šiam laikotarpiui, jei darbo sutartyje laikotarpis neapibrėžtas, turi teisę gauti persikraustymo išlaidų kompensaciją, kaip numatyta toliau.

2. Darbuotojui, kuris yra priverstas pakeisti gyvenamąją vietą vykdydamas Įdarbinimo sąlygų 16 straipsnio reikalavimus ir kuriam tokios išlaidos nebuvo kompensuotos iš kitų šaltinių, kompensuojamos baldų ir asmeninių daiktų vežimo bei paprastos rizikos draudimo (daiktų sulaužymo ar sudaužymo, vagystės, gaisro atvejais) išlaidos. Kompensuotina suma neviršija iš anksto patvirtintos sąmatos. Atitinkamam Fondo skyriui pateikiamos ne mažiau kaip dvi sąmatos, ir, jei jam atrodo, kad jos per didelės, jis gali pasirinkti kitą perkraustymo paslaugas teikiančią firmą. Šiuo atveju kompensuotina suma gali būti sumažinta iki tos sumos, kuri nurodyta firmos sąmatoje.

3. Darbuotojui nutraukus tarnybą arba jam mirus, kompensuojamos persikėlimo iš jo darbo vietos į kilmės vietą išlaidos.

Jei miręs darbuotojas nebuvo susituokęs, išlaidos kompensuojamos jo įpėdiniams.

4. Persikraustoma per vienerius metus, skaičiuojant nuo bandomojo laikotarpio pabaigos.

Nutraukus tarnybą, persikraustoma per trejus metus, kaip nurodyta 12 straipsnio 4 dalies antroje pastraipoje.

Persikraustymo išlaidos pasibaigus pirmiau nurodytam terminui kompensuojamos tik išimtiniais atvejais arba specialiu direktoriaus sprendimu.







D.

Dienpinigiai

17 straipsnis

1. Jei darbuotojas pateikia dokumentus, patvirtinančius, jog jis privalo pakeisti nuolatinę gyvenamąją vietą, kad patenkintų įdarbinimo sąlygų 16 straipsnio reikalavimus, jam suteikiama teisė šio straipsnio 2 dalyje nurodytą laikotarpį gauti tokius dienpinigius:

▼M3







Turintis teisę į namų ūkio pašalpą Neturintis teisės į namų ūkio pašalpą nuo 1 iki 15 dienos nuo 16 dienos nuo 1 iki 15 dienos nuo 16 dienos Belgijos frankų per kalendorinę dieną A4–A8 kategorijos ir B kategorija 1 817 824 1 232 644 Kitos kategorijos 1 648 768 1 061 531

Dienpinigių dydžiai pakeičiami suderinant juos su Bendrijų pareigūnams mokėtinomis išmokomis, kurias nustato Taryba.

▼B

Tais atvejais, kai Fonde dirbantys vyras ir žmona turi teisę į dienpinigius, pirmose dviejose skiltyse nurodytos normos taikytinos tik tam asmeniui, kurio bazinė mėnesinė alga yra didesnė. Kitose dviejose skiltyse nurodytos normos taikytinos kitam asmeniui.

Kiekvieną kartą peržiūrint atlyginimą pagal Bendrijų pareigūnų pareiginių nuostatų 65 straipsnį, pirmiau nurodyta lentelė derinama su Europos Bendrijų Tarybos parengta lentele.

2. Laikotarpis, kuriam skiriami dienpinigiai, yra toks:

a) darbuotojui, kuris neturi teisės gauti namų ūkio pašalpos – 120 dienų;

b) darbuotojui, kuris turi teisę gauti namų ūkio pašalpą – 180 dienų, o jeigu iš jo reikalaujama dirbti šešių mėnesių bandomąjį laikotarpį – 180 dienų ir vienas mėnuo;

▼M3

c) tačiau darbuotojas, pasamdytas terminuotam ir trumpesniam kaip vieneri metai laikotarpiui, arba kurį direktorius pasamdė tokiam pat laikotarpiui, jeigu jo sutartis yra neterminuota, per visą sutarties laiką gauna, pateikęs įrodymų, jog jis nebegali gyventi ankstesnėje savo gyvenamojoje vietoje, dienpinigius, tačiau ne ilgiau kaip vienerius metus.

▼B

Kai Fonde dirbantys vyras ir žmona turi teisę gauti dienpinigius, šios straipsnio dalies b punkte minimas laikotarpis, kuriam jie skiriami, taikomas asmeniui, kurio bazinė mėnesinė alga yra didesnė. Laikotarpis, nurodytas a punkte, taikomas kitam asmeniui.

Dienpinigiai niekuomet neskiriami po to, kai darbuotojas persikrausto, kad patenkintų Įdarbinimo sąlygų 16 straipsnio reikalavimus.

3. Šio straipsnio 1 dalyje numatyti dienpinigiai bet kuriuo laikotarpiu sumažinami pusiau, kai darbuotojas gauna komandiruotės dienpinigius, numatytus 18 straipsnyje.







E.

Komandiruotės išlaidos

18 straipsnis

1. Darbuotojas, vykstantis į komandiruotę ir turintis atitinkamą kelionės dokumentą, turi teisę į kelionės išlaidų apmokėjimą ir į dienpinigius pagal toliau nurodytas nuostatas.

2. Kelionės dokumente nurodoma galima komandiruotės trukmė, pagal kurią apskaičiuojamas bet kuris avansas, kurį darbuotojas gali pasiimti dar prieš gaudamas dienpinigius. Išskyrus tuos atvejus, kai priimamas specialus sprendimas, avansas neišmokamas, jei nenumatoma, kad komandiruotė truks ilgiau kaip 24 valandas šalyje, kurioje naudojama ta pati valiuta, kaip ir darbuotojo darbo vietoje.

19 straipsnis

1. Kompensuojamas komandiruoto personalo kelionės išlaidas sudaro bilieto kaina už kelionę trumpiausiu maršrutu geležinkeliu pirmąja klase A ir B kategorijų personalui ir antrąja klase – kitam personalui.

Kai kelionė į abi puses yra 800 km ir daugiau, C ir D kategorijų personalas turi teisę į pirmosios klasės traukinio bilieto kompensavimą.

Direktoriaus sprendimu į komandiruotę vykstantis C ir D kategorijų personalas turi teisę į pirmosios klasės geležinkelio bilieto kainos kompensavimą, kai atstumas į abi puses yra trumpesnis nei 800 km ir jis lydi Administracinės valdybos narį, direktorių arba darbuotoją, kuris vyksta pirmąja klase.

Kelionės išlaidoms taip pat priklauso:

— išankstinio bilietų užsakymo ir būtino bagažo vežimo kaina;

— papildomas mokestis keliaujant specialiais greitaisiais traukiniais (kompensuojama pateikus specialius bilietus, kai tokie išduodami);

— papildomas mokestis už miegamąjį vagoną (kompensuojama pateikus bilietą už vietą miegamajame vagone), kai ne mažiau kaip šešias kelionės valandas sudaro laikas nuo 22 val. vakaro iki 7 val. ryto: — — miegamojo vagono dviviečiame kupė; — kai traukinyje nėra šios kategorijos miegamojo vagono, direktoriui pritarus, apmokama už viena pakopa aukštesnę kategoriją arba už vienvietį kupė miegamajame vagone, jei tame traukinyje yra tik šios kategorijos paslauga.

2. Personalui gali būti leidžiama keliauti oro transportu. Tokiu atveju gali būti kompensuojama pateikus bilietus už ►M1 liukso klasė ◄ žemesnę klasę nei pirmoji.

Direktoriaus sprendimu personalui, tam tikroje komandiruotėje lydinčiam Administracinės valdybos narį arba direktorių ir pateikusiam bilietą, gali būti kompensuojama kelionė ta pačia klase kaip ir nariui arba direktoriui.

Europos Bendrijų pareigūnų pareiginių nuostatų VII priedo 12 straipsnio 2 dalies antros pastraipos taisyklėse numatytomis sąlygomis personalui, vykstančiam į ypatingai varginančią komandiruotę, jam pateikus bilietus, direktoriaus sprendimu kompensuojamos kelionės išlaidos ta klase, kuria jis vyko.

Specialiu direktoriaus sprendimu personalui gali būti leista pasiimti daugiau lagaminų nei leidžiama turėti neapmokestinamų.

3. Kelionės jūra bilieto klasę kiekvieną kartą nustato direktorius. Jūra keliaujantis personalas, vietoj 20 straipsnyje numatytų dienpinigių, gauna 225 Belgijos frankų išmoką 24 kelionės valandoms.

4. Darbuotojui gali būti leista vykti į komandiruotę savo automobiliu, tačiau tik tuo atveju, jeigu dėl to nepailgės komandiruotės laikas.

Tokiu atveju kompensuotinos kelionės išlaidos apskaičiuojamos įprastu pagrindu, nurodytu šio straipsnio 1 dalyje.

Tačiau tuo atveju, kai darbuotojas į komandiruotes nuolatos vyksta ypatingomis aplinkybėmis, direktorius gali nuspręsti skirti jam išmoką už kilometrus, o ne kompensuoti traukinio bilietų kainą, jei naudojimasis viešuoju transportu ir kompensuotinų kelionės išlaidų apskaičiavimas įprastu būdu sukelia tam tikrų nepatogumų.

Darbuotojas, kuriam leista naudotis savo automobiliu, visiškai atsako už visus nelaimingus atsitikimus, susijusius su jo automobiliu arba trečiuoju asmeniu; jis privalo turėti civilinės atsakomybės draudimą už tokią sumą, kuri, direktoriaus nuomone, yra adekvati.

20 straipsnis

1.

a) Komandiruotės dienpinigiai personalui išmokami pagal tokią lentelę:



I A + B kategorijos II C + D kategorijos Belgija 2 335 2 160 Danija 2 865 2 650 Vokietija 3 205 2 965 Graikija 1 650 1 525 Prancūzija 2 990 2 765 Airija 3